title: What Is Good?

text: Graylingin mukaan länsimaisen sivilisaation olemassaolo ja luonne johtuu niin suuressa määrin antiikin Kreikasta, että ajatuksia hyvästä elämästä ei voi kunnolla käsitellä aloittamatta muinaisista ateenalaisista. Kreikan klassinen kausi tuotti kirjallisuutta, taidetta ja ajatuksia, joilla on ollut suuri merkitys koko länsimaiden historialle. Tieteen, politiikan, kasvatuksen ja kirjallisuuden käsitteistön alku on Kreikassa (esimerkiksi sanat demokratia, politiikka, filosofia, historia). Rooma sai sivistyksensä Kreikasta ja levitti sen Eurooppaan. Myöhemmin kristinusko lainasi vaatteikseen kreikan kielen ja kreikkalaisen ajattelun voidakseen valloittaa sitä vanhemman kulttuurin, Grayling sanoo.


title: What Is Good?

text: Grayling toteaa, että antiikkia ei ole syytä ihannoida tarpeettomasti. Antiikin kulttuurissa on paljon nykynäkökulmasta hylättävää, kuten sisällissodat, orjuuteen perustuva talous ja naisten sulkeminen kansalaisuuden ulkopuolelle. Filosofi Platon moitti aikalaisiaan rahanahneudesta ja oikeusjuttujen nostelusta, ja Grayling toteaa tämän olevan tuttua nykyajastakin. Merkityksellistä olivat omaperäiset, kestävät ajatukset ja tutkimuksen ilmapiiri. Graylingin mukaan kreikkalainen elämänkäsitys on parhaimmillaan kauneuden arvostamisessa, järjen kunnioittamisessa, ajattelun vapaudessa, moniarvoisuudessa sekä mystiikan ja valheellisen ylitunteellisuuden poissaolossa, kohtuullisuudessa.


title: Shane Hnidy

text: Shane Hnidy (s. 2. marraskuuta 1975 Neepawa, Manitoba, Kanada) on kanadalainen jääkiekkopuolustaja. Hän pelasi ammattilaisena viisitoista vuotta, vuodesta 1996 vuoteen 2011.


title: Shane Hnidy

text: Hnidy pelasi juniorivuosinaan 1991–1996 Swift Current Broncosissa ja Prince Albert Raidersissa WHL:ssä. Buffalo Sabres varasi hänet seitsemännellä kierroksella (173. vuoro) vuoden . Hän ei kuitenkaan pelannut Sabresissa yhtäkään ottelua. Ennen NHL-uraansa Hnidy pelasi AHL-liigaa Saint Johnissa, Cincinnatissa ja Adirondackissa ja IHL-liigaa Grand Rapidsissa. Vuonna 2000 Detroit Red Wings myi Hnidyn Ottawa Senatorsiin, jossa hänen NHL-uransa alkoi. Hän on pelannut myös Nashville Predatorsissa, Atlanta Thrashersissa ja Anaheim Ducksissa.


title: Shane Hnidy

text: 2. tammikuuta 2008 Boston Bruins ja Anaheim Ducks tekivät pelaajavaihdon, jossa Bostoniin siirtyivät Hnidy ja kuudennen kierroksen varausvuoro ja Anaheimiin Brandon Bochenski.


title: Shane Hnidy

text: 3. heinäkuuta 2009 Hnidy ja Minnesota Wild solmivat yhden vuoden pituisen sopimuksen. Sopimuksensa Wildin kanssa päätyttyä hän oli useita kuukausia ilman sopimusta loukkaannuttuaan Phoenix Coyotesin harjoitusleirillä syksyllä 2010. Hän kärsi kiertäjäkalvosimen repeämästä. Helmikuussa 2011 hän palasi Boston Bruinsiin tekemällä seuran kanssa yksivuotisen sopimuksen. Hän edusti Stanley Cupin voittanutta Bruinsia kauden 2010–2011 lopulla kolmessa runkosarja- ja kolmessa pudotuspeliottelussa. Hän ei pelannut yhdessäkään Stanley Cup -finaaliottelussa.


title: Shane Hnidy

text: Hnidy ilmoitti pelaajauransa päättymisestä 31. elokuuta 2011, jolloin myös kerrottiin hänen alkavan toimia Winnipeg Jetsin otteluiden kommentaattorina Sports Radio 1290 -radiokanavalla. Hän pelasi ammattilaisena viisitoista vuotta. NHL:ssä Hnidy edusti seitsemää eri seuraa ja pelasi yhteensä 550 runkosarja- ja 40 pudotuspeliottelua.


title: Viha (elokuva)

text: Viha on ranskalaisen Mathieu Kassovitzin Pariisin lähiöissä kiehuvasta tyytymättömyydestä, rasismista ja väkivallasta kertova läpimurtoelokuva. Nimi tulee eloluvan repliikistä "La haine attire la haine !", "vihaa luo vihaa". Tämä Kassovitzin toinen ohjaus sai ensi-iltansa vuonna 1995.


title: Johan Peter Falck

text: Johan Peter Falck (26. marraskuuta 1732 Broddetorp, Länsi-Götanmaa – 31. maaliskuuta 1774 Kazan, Venäjä) oli ruotsalainen kasvitieteilijä ja tutkimusmatkailija, yksi Carl von Linnén oppilaista.


title: Johan Peter Falck

text: Falck aloitti opinnot Uppsalan yliopistossa 1751. Hän opiskeli Linnén ohjauksessa ja toimi myös tämän pojan kotiopettajana. Linnén toimeksiannosta hän teki kasvitieteellisen tutkimusretken Gotlantiin 1760. Vuonna 1763 hän siirtyi Pietariin, jossa hän hoiti valtioneuvos Krusen luonnontieteellistä kokoelmaa. Vuonna 1765 hänestä tuli Pietarin "Collegium medicumin" lääketieteen ja kasvitieteen professori.


title: Johan Peter Falck

text: Vuosina 1768–1774 Falck sai johtaakseen yhden suurta, koko Venäjänmaata tutkineen tieteellisen tutkimushankkeen retkikunnista, ja matkusti viiden vuoden ajan Kaakkois-Venäjällä ja läntisessä Siperiassa. Hän kartoitti alueiden kasvistoa ja eläimistöä mutta tutki myös niiden taloudellisia ja kulttuurioloja. Aineistot lähetettiin Pietariin ja osin myös Linnélle Uppsalaan.


title: Johan Peter Falck

text: Paluumatkalla Kazanissa masennuksesta kärsinyt Falck ampui itsensä pistoolilla.


title: Johan Peter Falck

text: Falckin havainnot julkaisi myöhemmin hänen retkikumppaninsa Johann Gottlieb Georgi kolmiosaisessa teoksessa "Beyträge zur Topographischen Kenntniss des Russischen Reichs, I-III" (Pietari 1785-1786).


title: The Screen Guild Theater

text: The Screen Guild Theater oli yhdysvaltalainen radiokuunnelmasarja, jota esitettiin 1939–1952. Sarjan nimi vaihteli sen kulloisenkin sponsorin mukaan. Eri aikoina käytössä olleita nimiä olivat muun muassa "The Gulf Screen Guild Show", "The Gulf Screen Guild Theater", "The Lady Esther Screen Guild Theater" ja "The Camel Screen Guild Theater".


title: The Screen Guild Theater

text: "The Screen Guild Theater" luotiin keräämään rahaa 1924 perustetulle Motion Picture Relief Fundille, joka muun muassa ylläpiti elokuva-alalta eläkkeelle jääneitä avustamaan tarkoitettua Motion Picture Country Homea. Kuunnelmien näyttelijät antoivat esiintymispalkkionsa säätiölle. "Screen Guild Theaterin" esiintyjinä vieraili Hollywoodin eturivin näyttelijöitä, kuten Ethel Barrymore, Agnes Moorehead, Dinah Shore, Lionel Barrymore, Humphrey Bogart, Eddie Cantor, Gary Cooper, Bing Crosby, Bette Davis, Jimmy Durante, Clark Gable, Judy Garland, Gene Kelly ja Frank Sinatra. Sarjan jaksot olivat pääsääntöisesti elokuvien radiosovituksia.


title: Stadilaista tangoa etsimässä

text: Stadilaista tangoa etsimässä on Tahvo Hirvosen dokumenttifilmi Tuomari Nurmion ja Kongontien orkesterin Tangomanifesti-levyn teosta ja muusikko Nurmion tutkimusmatkasta helsinkiläisen tangon historiaan.


title: Tohtori Jekyll ja Mr. Hyde (täsmennyssivu)

text: Tohtori Jekyll ja Mr. Hyde voi tarkoittaaPienoisromaanin pohjalta tehdyt elokuvat:


title: Milano – San Remo 2010

text: Milano–San Remo 2010 oli järjestyksessään 101. maantiepyöräilyn Milano–San Remo-kilpailu. Se järjestettiin 298 kilometrin reitillä Milanosta San Remoon 20. maaliskuuta 2010.


title: Milano – San Remo 2010

text: Óscar Freire voitti Milano–San Remon kolmannen kerran urallaan. Hän voitti massakiriin päättyneen kilpailun ennen Tom Boonenia ja Alessandro Petacchia.


title: Milano – San Remo 2010

text:
Lähde: Cycling Archives
Kilpailussa oli mukana 25 joukkuetta, joissa jokaisessa kahdeksan ajajaa:


title: HMS Shikari

text: HMS Shikari (viirinumero D85 ja toukokuusta 1940 alkaen I85) oli Britannian Kuninkaallisen laivaston Amiraliteetin S-luokan hävittäjä, joka palveli toisessa maailmansodassa.


title: HMS Shikari

text: Alus tilattiin 1917 William Doxfordilta Sunderlandistä osana vuosien 1917-1918 laivasto-ohjelmien 11. tilausta. Sen köli laskettiin 15. tammikuuta 1918, mutta aluksen valmistus keskeytyi ensimmäisen maailmansodan jälkeisten laivastorajoitusten vuoksi. Alus laskettiin vesille 14. heinäkuuta 1919, minkä jälkeen se hinattiin Chathamiin viimeisteltäväksi. Aluksen valmistuminen viivästyi edelleen, kunnes se lopulta valmistui syyskuussa 1923.


title: HMS Shikari

text: "HMS Shikari" päätettiin muuttaa heti valmistuttuaan maalilaiva "HMS Agamemnonin" ohjausalukseksi. Alukselle ei asennettu aseistusta ja sille asennettiin tarvittavat radiolaitteet maalilaivan ohjaamiseksi. Alus jatkoi tehtävässään aina syyskuuhun 1939, vaikka maalialukseksi vaihdettiin "HMS Centurion".


title: HMS Shikari

text: Alus määrättiin syyskuussa 1939 saattajaksi ja se siirrettiin lokakuussa telakalle muutostöitä varten. Alukselle asennettiin tykki- ja sukellusveneidentorjunta-aseistus. Se palasi palvelukseen vuoden 1940 alussa, jolloin alus sijoitettiin suojaamaan rannikkosaattueita.


title: HMS Shikari

text: "HMS Shikari" siirrettiin toukokuussa Doverin alaisuuteen evakuoimaan siirtoarmeijaa mannermaalta. Alus aloitti 28. toukokuuta Dunkerquen evakuoinnit ja se pelasti 1. kesäkuuta Gravelinesin edustalla uppoavalta "SS Praguelta" ranskalaisia sotilaita. Alus poistui 4. kesäkuuta viimeisten joukossa Dunkerquesta kannellaan ranskalaisia sotilaita.


title: HMS Shikari

text: Alus palasi operaatiosta vapauduttuaan rannikkosaattueiden suojaksi, kunnes se määrättiin syyskuussa Atlantille samaan tehtävään. Aluksen syvyyspommi kuormaa kasvatettiin ennen siirtoa.


title: HMS Shikari

text: "HMS Shikari" siirrettiin syyskuussa 1941 1. Saattajaryhmään luoteisen reitin alaisuuteen. Alus kärsi 24. lokakuuta Islannin eteläpuolella myrskyssä vaurioita muun muassa taaempi savuhormi meni yli laidan. Se siirrettiin korjattavaksi Belfastiin, mistä alus palasi 25. joulukuuta ryhmäänsä.


title: HMS Shikari

text: Alus palveli luoteisen ryhmän alaisuudessa yhdessä ryhmänsä muiden alusten "HMS Keppelin", "HMS St. Albansin", "HMS Anchusan", "HMS Wallflowerin", "HMS Dahlian" ja "HMS Meadowsweetin" kanssa. Se suojasi 12. huhtikuuta 1943 Avonmouthista Clydeen saattuetta WS29, josta se erkani 14. huhtikuuta.


title: HMS Shikari

text: "HMS Shikari" siirrettiin toukokuussa Islantiin yhdessä muiden S-luokan hävittäjien kanssa, kunnes se palasi elokuussa kotimaahan. Alus määrättiin 21. syyskuuta sukellusveneidentorjuntaan yhdessä "HMS Matchlessin" ja "HMS Obedientin" kanssa, mistä tehtävästä se palasi saattueiden suojaksi.


title: HMS Shikari

text: Alus poistettiin syyskuussa 1944 Atlantin saattueiden suojaamisesta Captain-luokan fregattien astuttua palvelukseen. Se poistettiin palveluksesta Grangemouthissa ja alus siirrettiin reserviin. Alus oli mahdollisesti koulutuskäytössä lokakuusta 1945, kunnes se sijoitettiin sodan päätyttyä poistolistalle. Alus myytiin 13. syyskuuta BISCOlle, joka siirsi romutustehtävän J. Cashmorelle Newportiin. Se saapui 4. marraskuuta romutettavaksi.


title: HMS Stronghold

text: HMS Stronghold (viirinumero H50) oli Britannian Kuninkaallisen laivaston Amiraliteetin S-luokan hävittäjä, joka palveli toisessa maailmansodassa.


title: HMS Stronghold

text: Alus tilattiin Scotts Shipbuilding and Engineering Companyltä Greenockista osana vuosien 1916-1917 laivaston-hätäohjelman 12. tilausta. Alus laskettiin vesille 6. toukokuuta 1919.


title: HMS Stronghold

text: "HMS Strongholdin" siirryttyä palvelukseen sille asennettiin katapultti Follandin lentokoneen käytön testaamiseksi sotalaivalla. Alus määrättiin 1939 Hong Kongin sijoitettuun laivasto-osastoon, jossa se aloitti 3. syyskuuta partioinnin. Se siirrettiin 15. syyskuuta Singaporeen miinoitustehtäviin, minne se saapui 22. syyskuuta. Alus laski marraskuussa miinoitteen Johoren etelärannikolle.


title: HMS Stronghold

text: "HMS Stronghold" laski 2. tammikuuta-8. maaliskuuta 1940 Singaporen edustalle miinakenttä numero kahteen miinoja, minkä jälkeen se siirrettiin partiotehtäviin Malesian vesille osana Singaporeen sijoitettua laivastoa.


title: HMS Stronghold

text: "HMS Stronghold" laski helmikuussa 1941 Johoren itärannikolle miinoitteen yhdessä apumiinalaiva "HMS Teviot Bankin" kanssa. Alus laski Singaporen edustalle miinakentän numero 3 8. maaliskuuta mennessä, minkä jälkeen se osallistui partiointiin. Se jatkoi heinäkuussa Johoren itärannikon miinoittamista, minkä jälkeen se palasi jälleen partiontiin.


title: HMS Stronghold

text: "HMS Stronghold" laski marraskuussa Lomun kanavaan miinakenttä numero viiden, minkä jälkeen se siirrettiin joulukuussa Singaporeen telakalle huollettavaksi. Alus oli edelleen telakalla, kun sotatoimet Japania vastaan alkoivat 8. joulukuuta.


title: HMS Stronghold

text: "HMS Stronghold" siirrettiin tammikuussa 1942 telakalta palattuaan Singaporen ja Australian välisten saattueiden suojaksi. Alus hinasi 2. helmikuuta "HMAS Vendettan" Jaavalta Singaporeen ja se suojasi 11. helmikuuta evakuointisaattuetta Singaporesta Jaavalle yhdessä risteilijä "HMS Durbanin" ja hävittäjä "HMS Jupiterin" kanssa. Saattueeseen liittyi Palambangista lähtenyt evakuointiin osallistuvat alukset. Saattue joutui 13. helmikuuta Keisarillisen Japanin laivaston sukellusveneiden hyökkäyksen kohteeksi, jolloin joitakin sen aluksia tuhoutui.


title: HMS Stronghold

text: "HMS Stronghold" suojasi maaliskuussa pakolaisia kuljettavaa hollantilaista höyrylaivaa "SS Zaandamia" Tijlatapista Fremantleen. Alus erkani 2. maaliskuuta nopeammasta suojattavastaan. Japanin laivaston tiedustelukone havaitsi aluksen Sundasalmesta etelään. Alus joutui taisteluun Keisarillisen Japanin laivaston risteilijöiden "Mayan" ja hävittäjien "Arashin" ja "Nowakin".


title: HMS Stronghold

text: "HMS Stronghold" upposi. Kaapattu hollantilainen kauppalaiva pelasti miehistön eloonjääneet, jotka myöhemmin siirrettiin "Mayalle".


title: HMS Sturdy

text: HMS Sturdy (viirinumero H28) oli Britannian Kuninkaallisen laivaston Amiraliteetin S-luokan hävittäjä, joka palveli toisessa maailmansodassa.


title: HMS Sturdy

text: Alus tilattiin kesäkuussa 1917 Scotts Shipbuilding and Engineering Companyltä Greenockista osana vuosien 1917-1918 laivasto-ohjelman 12. tilausta. Alus laskettiin vesille 25. kesäkuuta 1919. Se valmistui 15. lokakuuta, jolloin se oli varustettu miinalaivaksi.


title: HMS Sturdy

text: "HMS Sturdy" palveli Kotilaivaston mukana, minkä jälkeen se sijoitettiin reserviin. Alus palasi palvelukseen 1939, minkä jälkeen se valmistautui elokuussa siirtoon Kiinan asemalle Hongkongiin. Alus matka keskeytyu syyskuussa Välimerelle, jossa se aloitti partioinnin.


title: HMS Sturdy

text: "HMS Sturdy" siirrettiin vuoden lopulla Atlantin saattueiden suojaksi, kunnes se siirrettiin kesäkuussa 1940 läntisen reitin alaisuuteen. Alus suojasi saattuetta HG53 Gibraltarilta Cape Finisterreen siirtyessään takaisin kotimaahan.


title: HMS Sturdy

text: "HMS Sturdy" suojasi 18. lokakuuta Halifaxista saapuvaa saattuetta HX73 yhdessä hävittäjä "HMS Whitehallin", miinanraivaaja "HMS Jasonin", korvettien "HMS Hibiscuksen", "HMS Heliotropen", "HMS Coreopsiksen" ja "HMS Arabiksen" sekä troolarien "HMS Lady Elsan", "HMS Blackflyn" ja "HMS Anglen" kanssa. Saattue joutui seuraavana päivänä Saksan laivaston sukellusveneiden hyökkäyksen kohteeksi, jolloin 12 kauppa-alusta upotettiin ja kaksi vaurioitui.


title: HMS Sturdy

text: "HMS Sturdy" ajoi 30. lokakuuta karille Tireen saaren edustalla Skotlannin rannikolla, jolloin alus tuhoutui. Viisi aluksen miehistönjäsentä hukkui, kun he yrittivät uida rantaan. Hukkuneet on haudattu Sorobyn hautausmaahan.


title: HMS Tenedos (H04)

text: HMS Tenedos (viirinumero H04) oli Britannian Kuninkaallisen laivaston Amiraliteetin S-luokan hävittäjä, joka palveli toisessa maailmansodassa.


title: HMS Tenedos (H04)

text: Alus tilattiin 9. huhtikuuta 1917 Hawthorn Leslieltä Newcastlesta osana vuosien 1917-1918 hätäohjelman 12. tilausta. Alus laskettiin vesille 21. lokakuuta 1918.


title: HMS Tenedos (H04)

text: "HMS Tenedos" oli toisen maailmansodan syttyessä sijoitettuna Kiinan laivastoasemalle. Alus oli Hong Kongissa telakalla muutettavana miinalaivaksi, mihin tehtävään se määrättiin syyskuussa 1939. Alus matkasi 3. syyskuuta muutostöiden valmistuttua Hong Kongista Singaporeen, jossa se aloitti seuraavana päivänä Singaporen edustan miinoittamisen. Miinoitustehtävä päättyi 17. syyskuuta.


title: HMS Tenedos (H04)

text: Marraskuussa alus palautettiin sukellusveneidentorjuntaan Singaporessa, jonne se jäi saattue- ja partiointitehtäviin. Alus suojasi 3. joulukuuta 1941 Force Z:n taisteluristeilijä "HMS Repulsea" ja taistelulaiva "HMS Prince of Walesia" yhdessä "HMS Expressin", "HMS Electran" ja "HMAS Vampiren" kanssa.


title: HMS Tenedos (H04)

text: "HMS Tenedos" ja "HMAS Vampire" suojasivat 5. joulukuuta "HMS Repulsea" matkalla Singaporesta Darwiniin, josta alukset palasivat seuraavana päivänä, kun saatiin tieto keisarillisen Japanin laivaston olevan Siaminlahdella. Alus purjehti 8. joulukuuta Force Z:n mukana Singaporesta.


title: HMS Tenedos (H04)

text: "HMS Tenedos" erkani seuraavana päivänä osastosta pyytääkseen vahvistuksia radiolla. Alus oli 10. kesäkuuta taistelussa hyökänneitä japanilaisia lentokoneita vastaan. Se ei kärsinyt taistelussa vaurioita, minkä jälkeen se palasi Singaporeen.


title: HMS Tenedos (H04)

text: Tammikuussa 1942 alus liittyi Western Striking Forceen yhdessä "HMS Scoutin" kanssa suojaamaan Australiasta saapuvia saattueita. Alus pelasti 2. helmikuuta "SS Norah Mullerin" eloonjääneet Australian laivaston risteilijän "HMAS Hobartin" kanssa.


title: HMS Tenedos (H04)

text: "HMS Tenedos" suojasi 26. helmikuuta "HMAS Hobartia", "HMS Dragonia" ja "HMS Danaea" Tanjong Priokista estämään japanilaisten maihinnousua Jaavalle. Osasto palasi tukikohtaan kohtaamatta japanilaisia. Alus siirrettiin 1. maaliskuuta Itäiseen laivastoon Ceylonilla, jonne se saattoi "HMAS Hobartin". Alus upposi 5. huhtikuuta Colombon satamassa jouduttuaan japanilaisten lentokoneiden maaliksi. Aluksen miehistöstä 33 sai surmansa.


title: Gary Voelker

text: Gary Voelker on Yhdysvalloissa asuva lintutieteilijä. Hän on väitellyt filosofian tohtoriksi Washingtonin yliopistosta 1998 ja toimii Teksasissa sijaitsevan Texas A&M Universityn apulaisprofessorina ja lintutieteen kuraattorina.


title: Gary Voelker

text: Voelkerin tutkimusryhmä on perehtynyt lintujen fylogeniaan, systematiikkaan, evoluutioon ja eliömaantieteeseen kahdella mantereella, Teksasissa ja Afrikassa. Tutkimuskohteina ovat ensisijaisesti olleet kirviset ("Anthus"), västäräkit ("Motacilla"), koskikarat ("Cinclus") ja rastaat ("Turdus").


title: Gary Voelker

text: Voelker nimesi yhdessä Richard Liversidgen kanssa eteläafrikankirvisen, ja yhdessä Thomas P. Gnosken kanssa uuden tropiikkilepinkäislajin "Laniarius willardi" Afrikasta Iso hautavajoaman alueelta vuonna 2009.


title: HMS Thanet

text: HMS Thanet (viirinumerot D29 ja H29) oli Britannian Kuninkaallisen laivaston Amiraliteetin S-luokan hävittäjä, joka palveli toisessa maailmansodassa.


title: HMS Thanet

text: Alus tilattiin heinäkuussa 1917 Hawthorn Leslie and Companyltä osana vuosien 1917-1918 laivasto-ohjelmien 12. tilausta. Sen köli laskettiin 13. joulukuuta ja alus laskettiin vesille 5. marraskuuta 1918. Se valmistui 3. elokuuta 1919.


title: HMS Thanet

text: "HMS Thanet" sijoitettiin palvelukseen otettaessa lentokoneiden nousualustojen koealukseksi. Toisen maailmansodan puhjetessa alus oli Hongkongissa Kiinan aseman paikallislaivueessa.


title: HMS Thanet

text: Alus määrättiin lokakuussa muutettavaksi nopeaksi miinalaivaksi ja se siirrettiin 18. lokakuuta Hongkongissa telakalle muutostöitä varten. Alus laski 21.-27. lokakuuta miinakentän Lantaun kanavaan apumiinalaiva "HMS Man Yeungin" kanssa. Se palautettiin miinoitusten päätyttyä sukellusveneentorjuntaan.


title: HMS Thanet

text: Kiinan asemalle sijoitettuna "HMS Thanet" suojasi alueen meriliikennettä, kunnes Japani julisti sodan liittoutuneille. Alus siirrettiin 8. joulukuuta 1941 "HMS Scoutin" kanssa Singaporeen, jonne ne saapuivat 13. joulukuuta.


title: HMS Thanet

text: Alus lähti 26. tammikuuta 1942 Australian laivaston hävittäjän "HMAS Vampiren" kanssa torjumaan Keisarillisen Japanin laivaston osastoa, joka oli matkalla Endauhun Malesian itärannikolla. Seuraavana päivänä "HMS Thanetin" konehuoneeseen osui kranaatti taistelussa kevyt risteilijä "Sendain" ja hävittäjien "Yūgirin", "Fubukin" ja "Asagirin" kanssa, jolloin alus menetti liikuntakykynsä ja lopulta upposi.


title: HMS Thracian

text: HMS Thracian (viirinumerot D86 ja I86) oli Britannian Kuninkaallisen laivaston Amiraliteetin S-luokan hävittäjä, joka palveli toisessa maailmansodassa.


title: HMS Thracian

text: Alus tilattiin heinäkuussa 1917 Hawthorn Leslieltä Hebburnistä osana vuosien 1917-1918 laivasto-ohjelmien 12. hävittäjätilausta. Sen köli laskettiin 10. tammikuuta 1918, mutta aluksen vesillelasku oli vasta 5. maaliskuuta 1920. Syynä oli laivaston rahoitusvaikeudet ensimmäisen maailmansodan päätyttyä. Alus hinattiin vesille laskun jälkeen Sheernessiin, josta se valmistui 21. huhtikuuta 1922.


title: HMS Thracian

text: "HMS Thracian" palveli toisen maailmansodan alkaessa Kiinan asemalla Hong Kongissa. Alus määrättiin 3. syyskuuta 1939 tuhoamaan saksalaiset kauppa-alukset Kiinanmereltä. Se määrättiin lokakuussa muutettavaksi miinalaivaksi, minkä vuoksi alus siirrettiin 18. lokakuuta telakalle Hong Kongissa. Alukselta poistettiin torpedoputket sekä taaempi tykkitorni, joiden tilalle asennettiin kiskot neljällekymmenelle miinalle.


title: HMS Thracian

text: Alus laski 21. lokakuuta Lantaun kanavaan miinakentän "HMS Thanetin" ja apualus "HMS Man Yeungin" kanssa. Osasto laski kaikkiaan 83 miinaa. Se laski 28. lokakuuta Shapiin Hong Kongiin miinakentän, minkä valmistuttua alus palautettiin kuun lopulla normaalihävittäjäksi.


title: HMS Thracian

text: Alus määrättiin tammikuussa 1941 uudelleen miinalaivaksi, joten se palasi telakalle muutostöitä varten. Alus laski 23. tammikuuta West Lamma Fieldiin 138 miinan kentän "HMS Man Yeungin" avustamana. Kentän valmistuttua alus palautettiin hävittäjäksi. Kenttää laajennettiin 140 miinalla 11. helmikuuta, minkä jälkeen se jatkoi meriliikenteen valvontaa.


title: HMS Thracian

text: Alus määrättiin lokakuussa uudelleen miinanlaskuun. Se laski 21. lokakuuta West Lamma Fieldiin miinoja "HMS Man Yeungin" avustamana. Alus pysyi Hong Kongissa valmistautuen alueen puolustamiseen.


title: HMS Thracian

text: Japanilaisten hyökättyä Pearl Harboriin alus laski 8. joulukuuta Kap Shuin Muniin Green Islandin ja Tsing Yin väliin miinoitteen sulkien läntisen reitin satamaan. Alus joutui operaation aikana ilmahyökkäyksen kohteeksi, mutta se säilyi vahingoittumattomana. Miinoitusoperaation päätyttyä alus aloitti partioinnin Lamman, Lantaun ja Leman saarten välillä estäen vesialueiden ylittämisen.


title: HMS Thracian

text: Alus jatkoi 10. joulukuuta partiointia ilmahyökkäyksissä. Se hyökkäsi japanilaisia vastaan, mitkä pyrkivät nousemaan maihin Lamman saareen. Alus myös avusti Stonecutters Islandin evakuoinnissa. Toiminnan rauhtoittuessa alus siirrettiin telakalle, jossa sen miinakiskot poistettiin. Seuraavana päivänä alus jatkoi partiointiaan, joiden väliaikoina aluksen muutostöitä hävittäjäksi jatkettiin.


title: HMS Thracian

text: "HMS Thracian" liittyi 12. joulukuuta kahteen moottoritorpedoveneeseen, jotka evakuoivat joukkoja Devils Peakista Kowlooniin. Operaation aikana toiseen torpedoveneeseen osui, jolloin se piti ottaa hinaukseen. Alus kuljetti myöhemmin joukkoja Aberdeeniin, minkä jälkeen se palasi Victoriaan telakalle jatkamaan muutostöitä.


title: HMS Thracian

text: Aluksen muutostyöt päättyivät 15. joulukuuta, minkä jälkeen se palasi partioalukseksi. Se hyökkäsi illan hämärtyessä Kowloonin lahden rannalla olevalle japanilaisten joukkojen kuormausalueelle, jossa joukkoja valmistauduttiin siirtämään Hong Kongiin. Alus ajoi karille lähellä Lamman saarta, jolloin sen polttoainetankki repesi. Alus tuhosi 16. joulukuuta joitakin japanilaisaluksia Kowloonin lahden rannalla, minkä jälkeen se palasi Aberdeeniin tarkastettavaksi. Tarakstuksessa todettiin vakavia vaurioita ja telakalle siirtäminen tarpeelliseksi.


title: HMS Thracian

text: Telakan portteihin osui pommi, joka esti niiden avaamisen. Alusta ei täten voitu siirtää kuivatelakalle korjattavaksi. Alus päätettiin hylätä, minkä jälkeen varastot tyhjennettiin ja kaikki tarpeellinen kalusto siirrettiin maihin. "HMS Thracian" purjehti 17. joulukuuta Aberdeenista ja se ajettiin karille Repulsen lahden ja Deepwaterin lahden välillä. Aluksen seurana oli nosturi, jonka tarkoituksena oli poistaa alukselta tykkitornit ja torpedoputket maihin siirrettäväksi. Alus varustettiin räjähdyspanoksin ja loput miehistöstä poistuivat alukselta.


title: HMS Thracian

text: Seuraavana päivänä tykkien poisto jouduttiin peruuttamaan Hong Kongin tilanteen vaikeutuessa. Samoin aluksen miehistö määrättiin osallistumaan kanadalaisjoukkojen rinnalla puolustukseen, mikä päättyi 25. joulukuuta antautumiseen.


title: HMS Thracian

text: Japanilaiset aloittivat 24. joulukuuta aluksen noston. Alus oli pääosan vuotta 1942 kunnostettavana, minkä päätyttyä se liitettiin Japanin laivastoon partioaluksena "IJN 110". Alus palveli Japanin laivastossa, kunnes se löydettiin elokuussa 1945 Jokosukasta läheltä Tokiota. Alus oli yritetty tuloksetta upottaa.


title: HMS Thracian

text: "HMS Undinelta" lähetetty pelastusmiehistö aloitti aluksen kunnostamisen joulukuussa. Yllätyksenä aluksen perään asennetusta mastosta löytyi japanilainen centtimetrialueen tutka. Alusta oli nähtävästi käytetty raskaiden japanilaisten torpedojen koealuksena. Alus sijoitettiin poistolistalle Hong Kongissa ja se myytiin 1946 romutettavaksi. Kuin ihmeen kaupalla aluksen laivakello pelastui ja se on nyt sijoitettuna Blue Boar Pubiin Poolessa Dorsetissa.


title: Sänkikirvinen

text: Sänkikirvinen ("Anthus leucophrys") on afrikkalainen varpuslintu. Sen elinympäristö käsittää Saharan eteläpuolisen Afrikan ruoho- ja viljelysmaat, ja siitä tunnetaan seitsemän alalajia. Louis Jean Pierre Vieillot kuvaili lajin holotyypin Hyväntoivonniemeltä 1818.


title: Tuhkakirvinen

text: Tuhkakirvinen ("Anthus rubescens") on palearktisella alueella elävä varpuslintu. Sen elinympäristö käsittää Siperian ja Kaukoidän, myös Sahalinin ja Kuriilit, sekä Alaskan, Kanadan, Kalliovuorten alueen, Yhdysvaltojen koillisnurkan, sekä Grönlannin länsiosan. Siitä tunnetaan neljä alalajia. Marmaduke Tunstall kuvaili lajin holotyypin Pennsylvaniasta 1771.


title: Tuhkakirvinen

text: Tuhkakirvisestä tunnetaan neljä alalajia. Suomessa laji havaittiin ensimmäisen kerran 20. lokakuuta 2017 Mustasaaressa. Havainto on vielä vahvistamaton.


title: Vuorikirvinen

text: Vuorikirvinen ("Anthus spinoletta") on euraasialainen varpuslintu. Sen elinympäristö käsittää vuoristoseutuja Keski- ja Etelä-Euroopassa ja sieltä itään Keski-Aasiaan ja Kiinaan. Siitä tunnetaan kolme alalajia. Carl von Linné kuvaili lajin holotyypin Italiasta 1758.


title: R-luokka (hävittäjä, 1916)

text: R-luokka oli Britannian Kuninkaallisen laivaston hävittäjäluokka, johon kuului kaikkiaan 62 alusta vuosina 1916‐1917 valmistettua alusta. Luokan alukset olivat paranneltuja M-luokan aluksia. Luokkien suurimpina eroina olivat R-luokan kaksiakselisuus ja vaihteistettujen turbiinimoottorien käyttöönotto verrattuna M-luokan kolmiakselisuuden ja suorasaantiturbiinit.


title: R-luokka (hävittäjä, 1916)

text: Amiraliteetti tilasi toukokuussa 1915 ensimmäiset kaksi luokan aluksista, seuraavat seitsemäntoista tilattiin heinäkuussa, minkä jälkeen kahdeksan joulukuussa. Viimeiset luokan alukset tilattiin maaliskuussa 1916, jolloin 23 aluksesta yksitoista valmistettiin aiemmista poikkeavina. Tätä poikennutta osaa tilauksesta kutsutaan toisinaan parannetuksi R-luokaksi.


title: R-luokka (hävittäjä, 1916)

text: Lisäksi valmistui Thornycroftilta ja Yarrowilta telakoiden omien suunnitelmien pohjalta kaksitoista alusta.


title: R-luokka (hävittäjä, 1916)

text: Kaikki luokan alukset palvelivat ensimmäisessä maailmansodassa, joista osa muutettiin miinalaivoiksi. Sodassa kahdeksan luokan aluksista upposi. Jäljelle jääneet luokan alukset romutettiin 1920- ja 1930-luvuilla kahta lukuun ottamatta. "HMS Skate" oli vanhin käytössä ollut Kuninkaallisen laivaston hävittäjä toisessa maailmansodassa ja "HMS Radiant" siirrettiin syyskuussa 1920 Kuninkaalliselle Siamin laivastolle nimellä "Phra Ruang".


title: R-luokka (hävittäjä, 1916)

text: Maaliskuussa 1916 tilatuista aluksista yhdentoista piirustuksia muutettiin. Näitä aluksia kutsutaan toisinaan parannelluiksi Amiraliteetin R-luokan aluksiksi. Alusten leveys kasvoi 27 jalkaa, syväys 11 jalkaa, minkä seurauksena uppouma kasvoi 1085 tonniin.


title: R-luokka (hävittäjä, 1916)

text: Yarrow Shipbuildersilta tilattuja seitsemää alusta kustutaan toisinaan Yarrowin myöhemmiksi M-luokan hävittäjiksi. Alukset palvelivat laivastossa ensimmäisessä maailmansodassa ja niiden suunnittelu perustui aikaisempaan Yarrowin M-luokkaan, johon tehtiin pieniä parannuksia. Näistä merkittävin oli alusten kaventaminen uppouman kompensoimiseksi ja kaareva perä.


title: Yöni Maudin luona

text: Yöni Maudin luona ("Ma nuit chez Maud") on Éric Rohmerin elokuva vuodelta 1969. Se on järjestyksessä neljä, joskin ajallisesti kolmas Rohmerin moraalielokuvien sarjassa "Six contes moraux". Se esitettiin Cannesin elokuvajuhlilla 1969. Elokuva oli Rohmerin läpimurto, ja se saa runsaasti katsojia yhä 2000-luvullakin.


title: Yöni Maudin luona

text: Elokuvan sisältö on Clermont-Ferrandissa talvella käyty filosofinen keskustelu, jossa ovat mukana katolinen, marxilainen ja Maud, joka on vapaa-ajattelija.


title: Yöni Maudin luona

text: "The New York Timesin" kriitikot valitsivat "Yöni Maudin luona" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Jäi Lappiin sydämein

text: Jäi Lappiin sydämein on Pekka Himangan albumi vuodelta 1979.


title: Bad Goisern

text: Bad Goisern on Ylä-Itävallassa sijaitseva hieman yli 7 000 asukkaan kauppala. Se on myös osa Salzkammergutin matkailualuetta. Yli 60% Bad Goisernin pinta-alasta on metsää ja 12,4% maatalouskäytössä.


title: Bad Goisern

text: Bad Goisernilla on pitkä historia, mutta kirjoitettuja asiakirjoja siitä löytyy vasta 1300-luvulta eteenpäin. Sen silloinen nimi oli "Gebisham". Vuonna 1931 Bad Goisernista tuli kylpyläkunta ja vuonna 1952 kauppala. Vuodesta 1955 asti sitä on kutsuttu nimellä Bad Goisern. "Bad" on saksaa ja tarkoittaa "kylpyä", ja se on lisätty parantavia tai kuumia kylpyjä tarjoavien paikkakuntien nimien eteen.


title: Bad Goisern

text: Bad Goisernissa on kolme rautatieasemaa: yksi pohjois- ja eteläosassa, sekä yksi kunnan keskustassa.Bad Goisern Jodschwefelbad on Bad Goisernin pohjoisosassa oleva rautatieasema. Tällä hetkellä siellä on toiminnassa kaksi asemalaituria.Bad Goisern on vain sata metriä kunnan keskustasta sijaitseva asema, missä on toiminnassa oleva lipunmyyntipiste ja kaksi asemalaituria.St. Agathassa sijaitseva rautatieasema on vain sadan metrin päässä Hallstatt-järvestä. Asemalla on lipunmyyntipiste ja kaksi käytössä olevaa asemalaituria.


title: Olivia Gallay Bertrand

text: Olivia Gallay Bertrand (s. 2. tammikuuta 1989 Évian-les-Bains) on ranskalainen alppihiihtäjä.


title: Olivia Gallay Bertrand

text: Maailmancupissa hän kilpaili ensimmäisen kerran 15. joulukuuta 2006 Reiteralmissa. Bertrandin paras maailmancupin sijoitus on 12:s sija Cortina d'Ampezzon (tammikuu 2009) ja Aspenin (marraskuu 2009) suurpujotteluista. Ranskan mestaruuskisoissa hän on voittanut super-g:ssä kultaa vuosina 2006 ja 2009 sekä hopeaa syöksylaskussa vuonna 2006.


title: Olivia Gallay Bertrand

text: Åren MM-kilpailuissa 2007 Bertrand oli super-g:ssä 17:s ja Val d'Isèren MM-kilpailuissa 2009 13:s. Vancouverin olympialaisissa 2010 Bertrand oli suurpujottelussa 12:s.


title: Kriketin Euroopan-liiga 2002

text: Kriketin Euroopan-mestaruuskilpailut pelattiin kaudella 2002 divisioonissa 1 ja 2. Pelipaikkana oli Pohjois-Irlanti ja kisojen ajankohta 20.-25. heinäkuuta.


title: Kriketin Euroopan-liiga 2002

text: Turnaus vastasi nykyistä 4.divisioonaa. Se pelattiin Kroatiassa 23.-25. elokuuta ja sen voitti Suomi.


title: Arvo Parkkila

text:
Arvo Kustaa ”Arska” Parkkila (31. tammikuuta 1905 – 28. syyskuuta 1978) oli helsinkiläinen asunnoton alkoholisti, joka raitistuttuaan omistautui kohtalotovereidensa auttamiselle.
Parkkila otettiin nelivuotiaana kasvattilapseksi körttiläisperheeseen, jossa oli ankara kuri. Muun muassa leikkiminen oli kiellettyä. Biologisista vanhemmistaan hän tiesi vain, että isä oli ollut juoppo.


title: Arvo Parkkila

text: Parkkila työskenteli muun muassa puutarhurina, liikunnanopettajana, remonttimiehenä ja erilaisissa sekatöissä.Parkkila Lähdettyään kasvattikodistaan hän otti ensimmäisen ryyppynsä, jota seurasi pian toinen ja kolmaskin. Kieltolaista huolimatta alkoholia oli saatavilla. Parkkila haavoittui jatkosodan perääntymisvaiheessa ja luhistui myös henkisesti.


title: Arvo Parkkila

text: Sodan jälkeen Parkkilalla oli edessään avioero, asunnottomuus ja raju juopottelu, mutta myös pyrkimys raittiuteen ja pois katuojasta.


title: Arvo Parkkila

text: Helsingissä oli huutava asuntopula, ja kaikki mahdolliset asumiseen kelpaavat tilat oli muutettu tilapäisiksi asuinpaikoiksi. Näitä olivat väestönsuojat, varastorakennukset, käytöstä poistetut junanvaunut ja muun muassa ainakin yksi toimintansa lopettanut elokuvateatteri. Näihin majoitettiin jopa kokonaisia perheitä, jotka myös olivat etusijalla vuokra-asuntoja jaettaessa. Perheettömät asetettiin jonon loppupäähän, ja heille asunnon saaminen oli käytännössä mahdotonta. Heistä suurin osa oli asunnottomia ja alkoholisoituneita miehiä, jotka oli kotiutettu rintamalta sodan päätyttyä. He asuivat yömajoissa, porraskäytävissä, roskalaatikoissa, itse rakennetuissa pahvikojuissa jne. Parkkila oli yksi heistä.


title: Arvo Parkkila

text: Poistuessaan jouluna 1959 asunnottomille järjestetystä joulujuhlasta Helsingin Messuhallista Parkkila joutui istahtamaan Eduskuntatalon portaille lepäämään. Siinä istuessaan hän kertoi saaneensa jonkinlaisen uskonnolliseen herätykseen rinnastettavan elämyksen ja päättäneensä lopettaa juomisen.


title: Arvo Parkkila

text: Raitistumisensa aikoihin Parkkila solmi toisen avioliittonsa ja rupesi auttamaan asunnottomia alkoholisteja näiden pyrkiessä raitistumaan ja takaisin yhteiskuntakelpoisiksi. Vaimonsa Olgan ja kahden kohtalotoverinsa kanssa hän perusti vuonna 1961 Fredrikinkadulla olevaan entiseen hiilikellariin alkoholistien päiväkerhotilan Poliisi ei antanut lupaa toimintaan yksityishenkilöiden varassa, vaan tarvittiin yhdistys. Näin sai alkunsa Suoja-Pirtti ry, jonka tarkoituksena on päihdeongelmaisten auttaminen ja tukeminen.


title: Arvo Parkkila

text: Syksyllä 1967 Helsingissä asui useita satoja asunnottomia miehiä ulkosalla, kun Pohjoisella Makasiinikadulla sijainnut iso yömaja purettiin Helsingin kaupungin kiinteistöviraston uuden toimitalon tieltä eikä tilalle järjestetty korvaavia tiloja. Lisää asunnottomia tuli, kun 50-vuotias Suomi itsenäisyytensä juhlavuoden kunniaksi armahti viinan ja lievempien rikosten takia vankilassa olleita rangaistus- ja sakkovankeja, joilla ei vapauduttuaan ollut paikkaa minne mennä. Loka- ja marraskuussa oli kovia pakkasia, jolloin kymmeniä asunnottomia paleltui kuoliaaksi. Pakkasen lisäksi suuri tappaja oli korvikejuomana käytetty denaturoitu 96-prosenttinen T-sprii, jota kutsuttiin ”liekkiviinaksi” pullon etiketissä olleen liekin kuvan mukaan. Asunnottomien auttamiseksi perustettiin Marraskuun liike, ja myös Suoja-Pirtti ry osallistui aktiivisesti tähän toimintaan.


title: Arvo Parkkila

text: Helsingin kaupunki avasi 5. joulukuuta 1967 Suomen Väri- ja Vernissatehdas Oy:ltä Ruoholahdessa sijainneeseen tyhjäksi jääneeseen maalivarastoon yömajan asunnottomille alkoholisteille. Satojen asunnottomien majoittaminen ja huolto pikaisella aikataululla sai monet asunnottomien majoitusta hoitavat järjestöt epäröimään, vaikka kaikilla oli paljon kokemusta alalta. Parkkila oli ainoa, joka uskalsi ottaa vastuun toiminnasta. Hän oli Helsingin alkoholistien keskuudessa jonkinlainen nokkamies, joka organisoi porukan ruoka-, vaate- ja alkoholihankintoja ja oli heille muutenkin isähahmo. Syntyi ”Lepakkoluola” eli ”Liekkihotelli”. Parkkilalla oli oma remonttiyritys, jonka työntekijöiksi hän palkkasi vain entisiä juoppoja. Hänen ideansa oli, että sivuraiteelle suistunut päihdeongelmainen pääsee parhaiten takaisin yhteiskuntakelpoiseksi, jos hänellä on työpaikka ja oma halu raitistua. Tätä ajatusta hän olisi halunnut soveltaa Liekkihotellin asiakkaisiin, mutta ajatuksen toteuttaminen osoittautui mahdottomaksi, koska odotetun parin sadan miehen sijasta heitä tuli yli tuhat. Suurin osa heistä oli vaikeasti päihdeongelmaisia ja sen vuoksi työkyvyttömiä, ja näin suuren joukon paimentaminen vei sekä Parkkilan että Suoja-Pirtti ry:n voimavarat. Liekkihotellin toiminta loppui 1979.


title: Arvo Parkkila

text: Parkkilan huomattavimpana elämäntyönä pidetään 1970-luvun alussa valmistunutta hoitokoti Sillanpirttiä Helsingin Siltamäessä. Hoitokodin rakentajat olivat asunnottomia päihdeongelmaisia, pääasiassa rakennusalan miehiä. Moni heistä oli Liekkihotellin asukas. Parkkilan yritys Rakennus-Remontti Parkkila teki konkurssin rakennuksen ollessa vesikatossa, mutta Helsingin kaupunki rakennutti sen valmiiksi ja vuokrasi Suoja-Pirtti ry:lle.


title: Arvo Parkkila

text: Parkkilan viimeisiä elinvuosiaan varjostivat monet sairaudet: Parkinsonin tauti, harmaakaihi, selkävaivat, sotavammat, tuberkuloosi ja liikenneonnettomuudessa saatu aivovamma. Lisäksi hän maksoi ulosoton kautta remonttifirmansa konkurssissa syntyneitä velkoja pienestä eläkkeestään. Hän kuoli Koskelan sairaalassa 73-vuotiaana vuonna 1978.


title: Arvo Parkkila

text: Lapinlahden puistikossa Helsingin Kampissa paljastettiin joulukuussa 2001 latvialaisen Oskars Mikansin veistämä Arvo Parkkilan näköispatsas "Ihminen nousee roskalaatikosta".


title: R-luokka (hävittäjä)

text: R-luokka oli Britannian Kuninkaallisen laivaston hävittäjäluokka, jotka muodostivat vuoden 1940 hätäohjelman () kahdeksan hävittäjää. Luokan alukset muodostivat aluksi saattuepalveluksessa niin kutsutun 4. Hätälaivueen ().


title: R-luokka (hävittäjä)

text: Alukset muistuttivat Q-luokkaa, mutta upseerien majoitustilat oli siirretty taaemmas. Siirto paransi keskilaivan tilojen sijoittelua.


title: R-luokka (hävittäjä)

text: Luokan sodasta selvinneiden alusten komentosillan sivuille sijoitetut yksiputkiset Oerlikonin 20 millimetrin ilmatorjuntatykit korvattiin hydraulisesti toimivilla kaksiputkisilla Mk V asennuksilla. "HMS Rotherhamilla", "HMS Raiderilla" ja "HMS Rocketilla" korvattiin keskilaivaan sijoitetut Oerlikonit ja etsintävalo neljällä yksiputkisella Boforsin 40 millimetrin ilmatorjuntatykillä. Etsintävalo kuitenkin asennettiin myöhemmin uudelleen pienentäen syvyyspommien lukumäärää. "HMS Raiderille" asennettiin lisäksi kaksi kaksiputkista Oerlikonia Mk V asennuksina takakannelle.


title: R-luokka (hävittäjä)

text: Alusten tyypin 290 tutkat korvattiin tyypin 291 järjestelmällä ja myöhemmin edelleen tyypin 293 tutkalla. Tyypin 272 centtimetrialueen tutka asennettiin erilliselle tasolle torpedoputkien väliin "HMS Rotherhamilla", "HMS Racehorsella", "HMS Rapidilla", "HMS Raiderilla" ja "HMS Roebuckilla" ja lopuilla aluksilla etumastoon. "HMS Racehorsella", "HMS Raiderilla", "HMS Rapidilla", "HMS Redoubtilla" ja "HMS Relentlessillä" oli lisäksi radiosuuntimalaitteet päämaston huippuun asennettuna.


title: Kuninkaan perintöomaisuus

text: Kuninkaan perintöomaisuus eli kustavilaiset perintötilat tarkoittaa sitä maaomaisuutta, jonka Ruotsin kuningas Kustaa Vaasa hankki itselleen, mutta ei siis valtiolle. Maaomaisuuden hankinta perustui sakkomaksuihin, lahjoituksiin ja kirkon maiden peruuttamiseen (reduktioon). Kustaa Vaasan kuollessa 1560 maaomaisuus koostui 5 227 tilasta. Kustaa Vaasan valtakauden jälkeen maaomaisuus alkoi nopeasti pienetä. Esimerkiksi Kustaa II Aadolf lahjoitti Uppsalan yliopistolle 1624 yli 300 tilaa. Suomessa kuninkaan perintöomaisuus oli vähäinen.


title: Kriketin Euroopan-liiga 2001

text: ECC Trophy 2001 pelattiin Itävallassa - Wien ja Velden - 11.-19. elokuuta. Turnaus vastaa nykyistä Euroopan-liigan 3. divisioonaa.


title: Takamaa (talous)

text: Takamaa () on aiemmin käytetty nimitys rannikon asutuksen vaikutuspiiriin kuuluneista sisämaan alueista. Takamaa oli rannikkoseudun tarvitsemien ja tuottamien tavaroiden ja palvelujen hankinta- ja kulutusalue. Aikoinaan puhuttiin esimerkiksi sataman takamaasta. Nykyisin tällaisesta keskuspaikkakunnan vaikutusalueesta käytetään nimitystä talousalue.


title: Occamismi

text: Occamismi on nimitys, joka on annettu Vilhelm Occamilaisen filosofiselle ja teologiselle ajattelulle ja häntä seuranneelle koulukunnalle.


title: Occamismi

text: Occamistisen ajattelun keskeinen piirre oli nominalistinen ontologinen minimalismi, "terminismi", jonka mukaan universaaleilla ei ollut todellista olemassaoloa, vaan ne olivat olemassa ainoastaan ihmisten mielissä. Seurauksena kaiken tieteen tutkimuskohteena olivat ennen kaikkea käsitteet ja näitä käsitteitä ilmaisevat sanat. Kanta liittyi keskiajan universaalikiistaan.


title: Occamismi

text: Koska vain partikulaarit eli yksilöoliot olivat olemassa, tiedon hankkimisen keskeisin menetelmä oli intuitio, ei universaalien abstrahointi todellisuudesta, niin kuin aristoteelisessa ajattelussa. Occamismin mukaan inhimillinen tieto oli näin subjektiivista, eikä peräisin objektiivisesta todellisuudesta. Tämä johti tietoteoreettiseen agnostisismiin.


title: Occamismi

text: Teologiassa occamismi sisälsi muun muassa Jumalan tahdonvapautta koskevan ajatuksen, jonka mukaan Jumala ei tahtonut asioita siksi, että ne ovat hyviä, vaan asiat ovat hyviä siksi, että Jumala on tahtonut ne. Martti Luther sai paljon vaikutteita occcamismista.


title: Occamismi

text: Matthew E. Moore on kutsunut nykyfilosofiassa W. V. O. Quinen ja Hilary Putnamin matemaattista realismia occamismiksi, ja lukenut sen keskeisiksi osiksi ontologisen minimalismin ohella muun muassa empirismin ja naturalismin.


title: Asumakartano

text: Asumakartano tarkoitti aiemmin aatelisen omistamaa veroista vapautettua säteritilaa ja erityisesti tilan asuinrakennusta. Säterin omistajalla oli velvollisuus ylläpitää asuinrakennusta säterivapauden menettämisen uhalla. Asuinrakennuksen tuli lisäksi olla omistajansa yhteiskunnallisen aseman ja arvon mukainen.


title: Bad Ischl

text: Bad Ischl on kylpyläpaikkana tunnettu kaupunki Ylä-Itävallassa. Sen kokonaispinta-alasta yli 70 % on metsää ja 7,9 % maatalouskäytössä.


title: Bad Ischl

text: Bad Ischl oli monien tunnettujen säveltäjien, kuten Johann Straussin, Franz Karlin ja Johannes Brahmsin kesäkoti, mutta myös monet muut muusikot vierailivat siellä säännöllisesti.


title: Bad Ischl

text: Paikannimi muutettiin Ischlestä Bad Ischleksi vuonna 1906, ja vuonna 1940 siitä tuli kaupunki."Museot"


title: Bad Ischl

text: "Uskonnolliset rakennukset"


title: Bad Ischl

text: "Rakennukset"


title: Bad Ischl

text: "Monumentit"


title: Bad Ischl

text: "Muut"


title: Bad Ischl

text: Bad Ischlen rautatieasema sijaitsee kaupungin keskustassa lähellä kylpylää. Siellä kulkee myös monia linja-autoja, joiden päätepysäkki Bad Ischle on.


title: Bad Ischl

text: Bad Ischlessä on viisi oppilaitosta:


title: Timo Ernamo

text: Timo Ernamo (s. 1958) on suomalainen, kirjailija, suomentaja ja kustantaja joka on kustantanut etenkin koti- ja pohjoismaista kirjallisuutta. Ernamo oli yksi Liken perustajista. Vuodesta 2002 alkaen hän on työskennellyt WSOY:ssä, "Johnny Kniga"-yksikössä.


title: Timo Ernamo

text: Ernamo on kirjoittanut ylioppilaaksi Raumalla Aronahteen lukiosta 1977. Hän aloitti opinnot Helsingin yliopistossa saman vuoden syksyllä. Kustannusalalle hän kulkeutui lähinnä musiikin ja ohjelmatoiminnan kautta. Ernamo toimi pitkään yliopiston tiedekuntahallinnon tehtävissä, kunnes 1990 ryhtyi päätoimiseksi kustantajaksi.


title: Timo Ernamo

text: Ernamolla on ensimmäisestä avioliitostaan neljä aikuista lasta. Hän on naimisissa toisen kustantajan kanssa. Hänen sisarensa Tuija Ernamo on Tampereen teatterin näyttelijä.


title: Horace Walpole

text: Horatio Walpole, Orfordin 4. jaarli, paremmin tunnettu nimellä Horace Walpole (24. syyskuuta 1717 Lontoo, Ison-Britannian kuningaskunta – 2. maaliskuuta 1797) oli englantilainen taidehistorioitsija, kirjailija ja poliitikko. Hänet muistetaan nykyään Lontoon Strawberry Hillille rakentamastaan huvilasta ja goottilaisesta romaanistaan "Otranton linna" (1764).


title: Horace Walpole

text: Horatio Walpole syntyi Robert ja Catherine Walpolen perheeseen. Hänen isänsä Robert Walpole oli kuuluisa whig-poliitikko, josta tuli myös Ison-Britannian pääministeri. Horatio sai kotikasvatuksen, kunnes aloitti Eton Collegessa 1727. Cambridgen King’s Collegeen hän kirjautui maaliskuussa 1735. Hän jätti kuitenkin koulun ennen valmistumistaan vuonna 1738.


title: Horace Walpole

text: Yliopiston jälkeen Horace Walpole lähti Euroopan-kierrokselle ystävänsä, runoilija Thomas Grayn kanssa. Walpole palasi Lontooseen 1741, ja hänet valittiin samana vuonna Ison-Britannian parlamenttiin. Hän istui parlamentissa vuoteen 1768, mutta hän ei silti tehnyt merkittävää ura poliitikkona.


title: Horace Walpole

text: Walpole hankki vuonna 1749 pienen huvilan Lontoon Twickenhamista. Hän laajensi rakennusta ja sen pihapiiriä kahden ystävänsä kanssa Yrjöjen ajan arkkitehtuurin oppien mukaan. He lisäsivät huvilaan rintavarustuksia ja torneja. He laajensivat myös puutarhaa ja tekivät maisemointia. Rakennus oli antamassa sysäystä uusgotiikan suosiolle englantilaisessa arkkitehtuurissa.


title: Horace Walpole

text: Walpole kirjoitti uuden gootiikkaa edustavan rakennuksensa innoittamana romaanin "Otranton linna", jota pidetään usein ensimmäisenä goottilaisena romaanina. Se julkaistiin vuonna 1764. Walpolen kirjalliseen tuotantoon kuuluu myös 3 000 henkilökohtaista kirjettä, joista useimmat on osoitettu englantilaiselle diplomaatille Horace Mannille. Kirjeet ovat yhteiskunnalliselta kannalta merkittäviä, sillä niistä näkee ajan kulttuuria ja tapoja.


title: Helsingin kirjamessut

text: Helsingin kirjamessut järjestetään vuosittain lokakuussa Helsingin Messukeskuksessa. Tapahtuman järjestää Suomen Messut yhteistyössä Suomen Kustannusyhdistyksen ja Suomen Kirjakauppiasliiton kanssa. Messujen yhteydessä on Antikvaariset kirjamessut, joita on järjestetty lokakuusta 1988 alkaen.


title: Helsingin kirjamessut

text: Helsingin kirjamessut järjestettiin ensimmäistä kertaa vuonna 2001. Vuonna 2014 messuilla vieraili neljän päivän aikana 78 400 kävijää. Näytteilleasettajia oli 338 ja esiintyjiä yli 1100.


title: Helsingin kirjamessut

text: Kirjamessujen kanssa järjestetään samanaikaisesti Helsingin Musiikkimessut sekä Ruoka, Viini & Hyvä elämä -tapahtuma.


title: Helsingin kirjamessut

text: Jan Erola aloitti Kirjamessujen ohjelmajohtajana sivutoimisesti vuoden 2016 alussa. Stig-Björn Nyberg lopetti silloin viisivuotisen kautensa..


title: Sajansk

text: Sajansk () on kaupunki Irkutskin alueella Venäjällä. Se sijaitsee Oka-joen varrella 270 kilometriä Irkutskista luoteeseen.


title: Sajansk

text: Vuoden 2010 väestönlaskennan mukaan kaupungissa asui 40 800 henkeä.


title: Sajansk

text: Sajanskin taajama on perustettu vuonna 1975. Vuonna 1985 siitä tuli kaupunki. Paikkakunnalla on yksi Venäjän suurimmista kemian tehtaista. Lisäksi on elintarvike- ja rakennustarviketeollisuutta.


title: Educa-messut

text: Educa-messut on opetusalan valtakunnallinen koulutustapahtuma. Educa järjestetään vuosittain tammikuussa Helsingin Messukeskuksessa. Tapahtuman järjestää Suomen Messut yhteistyökumppaneinaan Opetusalan Ammattijärjestö OAJ, Suomen Rehtorit ry, Opetushallitus, Opsia ry sekä pedagogiset opettajajärjestöt. Messujen kävijäkohderyhmänä ovat opetus-, kasvatus- ja koulutusalan ammattilaiset, rehtorit, kunta- ja koulutusalan johtajat, opettajat ja opettajaksi opiskelevat. Tapahtuma esittelee näyttelyssään eri opetusalojen oppimateriaalit, opetusvälineet, tietotekniikkaratkaisut sekä alan palvelut. Seminaariohjelmasta vastaa Opetusalan ammattijärjestö. Vuonna 2009 Educa-messuilla vieraili 11 654 alan ammattilaista ja näyttelyyn osallistui 229 yritystä.


title: Otranton linna

text: Otranton linna () on englantilaisen Horace Walpolen kirjoittama romaani, joka julkaistiin vuonna 1764. Sitä pidetään ensimmäisenä goottilaisena romaanina.


title: Otranton linna

text: Walpole julkaisi ensimmäisen painoksen vuonna 1764 nimellä "The Castle of Otranto, A Story. Translated by William Marshal, Gent. From the Original Italian of Onuphrio Muralto, Canon of the Church of St. Nicholas at Otranto". Walpole käytti salanimeä William Marshal ja väitti, että romaani oli käännös italialaisen Onuphrio Muralton käsikirjoituksesta, joka oli painettu Napolissa 1529. Käsikirjoitus oli kertomuksen mukaan löydetty pohjoisenglantilaisen katolisen perheen kirjastosta, ja se perustui vieläkin vanhempaan tarinaan.


title: Otranton linna

text: Toisessa painoksessa Walpole myönsi kirjoittaneensa kertomuksen. Vuoden 1924 painoksessa Montague Summers osoitti, että Walpole oli käyttänyt osittain Sisilian kuninkaan Manfredin tositarinaa kertomuksensa pohjalla. Manfred omisti aikoinaan keskiaikaisen linnan Otrantossa, Italiassa.


title: Nižneudinsk

text:
Nižneudinsk () on kaupunki Irkutskin alueella Venäjällä. Se sijaitsee Jenisein vesistöön kuuluvan Uda-joen rannalla 506 kilometriä Irkutskista luoteeseen. Kaupunki on Nižneudinskin piirin keskus. Sen kautta kulkee Siperian rata sekä Novosibirskin ja Irkutskin välinen valtatie M53. Asukkaita on 36 999 henkeä (vuonna 2010).
Paikkakunta on saanut alkunsa kasakoiden vuonna 1648 perustamasta linnoituksesta. Vuonna 1783 siitä tuli kaupunki ja Irkutskin lääniin kuuluneen kihlakunnan (vuodesta 1822 piirikunnan) keskus. Nižneudinsk oli pitkään lähiseudun pieni kauppapaikka, jonka asukkaat harjoittivat lähinnä maanviljelyä. Nykyään kaupungissa on rautatieliikenteen yrityksiä sekä metsä-, rakennustarvike- ja elintarviketeollisuutta.


title: Nižneudinskin piiri

text: Nižneudinskin piiri () on kunnallinen itsehallintoalue Irkutskin alueella Venäjällä. Vuonna 1924 perustetun piirin pinta-ala on 50 000 neliökilometriä. Asukkaita on 74 800 henkeä (vuonna 2009).


title: Nižneudinskin piiri

text: Seudulla kohoavat Sajanvuoret. Tofalarien asuttama Tofalaria muodostaa puolet pinta-alasta. Suurimmat joet ovat Uda ja Birjusa. Metsävarat ovat huomattavat. Hyötykaivannaisia ovat kulta, lyijy, sinkki, uraani, mangaani, kiille, kivihiili ja timantit.


title: Nižneudinskin piiri

text:
Piiriin kuuluvat Nižneudinskin ja Alzamain kaupungit, Atagain, Šumskin ja Ukin kaupunkimaiset taajamat (kaupunkikunnat) sekä 18 maalaiskuntaa:
Hudojelanskoje, Irgei, Kamenka, Katarbei, Katarma, Kostino, Nerha, Porog, Šeberta, Širokovo, Solontsy, Staryi Alzamai, Tofalarien kunta (keskuspaikka Alygdžer), Tšehovo, Ust-Rubaha (Melnitsa), Verhnjaja Gutara, Zamzor ja Zaretšje. Hallinnollinen keskus on Nižneudinsk.


title: Nižneudinskin piiri

text: Piirin kautta kulkee Siperian rautatie sekä Novosibirskin ja Irkutskin välinen M53-valtatie. Elinkeinoja ovat puunhankinta ja -jalostus sekä elintarvike- rakennustarvike- ja kaivosteollisuus. Maatalous tuottaa maitoa, lihaa, viljaa, perunaa ja vihanneksia. Tofalaria on houkutteleva matkailukohde, mutta sen infrastruktuuri on kehittymätön.


title: Nižneudinskin piiri

text: Seudulla toimii tofalarilainen, slaavilainen ja burjatialainen kulttuurikeskus. Paikallislehtenä ilmestyy "Trakt" (”Maantie”).


title: Bad Wimsbach-Neydharting

text: Bad Wimsbach-Neydharting on Ylä-Itävallassa sijaitseva kauppala ja kylpyläkunta. Sen kokonaispinta-alasta 18.5% on metsää ja 71.2% maatalouskäytössä.


title: ORMDL3

text: ORMDL3 on kromosomissa numero 17 sijaitseva geeni.


title: ORMDL3

text: Geenin tarkkaa toimintaa ei toistaiseksi tiedetä. Uskomuksena on että geeni koodaa proteiinia joka kykenee läpäisemään solukalvon ja ankkuroitumaan solunsisäiseen solulimakalvostoon.


title: Anna sydämesi

text: "Anna sydämesi" on suomalaisen Kadotetut-yhtyeen single vuodelta 1981 ja se on ilmestynyt Johanna-levy-yhtiön sarjanumerolla JHNS 210. Singlen on tuottanut Raine Salo ja se on äänitetty syksyllä 1980 Finnvoxin studioilla. Singlen molemmat puolet on tehnyt yhtyeen laulaja Ahti Pelttari. A-puolen nimikappaleen kesto on 3:49 ja B-puolen kappaleen "Me kutsutaan teidät mukaan" kesto on 4:06. Singlen kopiointi- ja julkaisuoikeudet omistaa Johanna/P. Karhu Oy.


title: LRRK2

text: LRRK2 eli PARK8 on ihmisen geeni. Mutatoituessaan geeni aiheuttaa Parkinsonin tautia. Geenissä oleva virhe on löydetty kolmessa tutkimuksessa ympäri maailmaa. Geenistä on löydetty toinenkin virhe, joka näyttäisi olevan haitallinen.


title: Morarji Desai

text: Morarji Ranchhodji Desai () (29. helmikuuta 1896 – 10. huhtikuuta 1995) oli Intian pääministeri, talousministeri ja vapaustaistelija. Pääministerinä hän toimi 1977–1979, talousministerinä 1959–1964 ja 1967–1970. Desai oli Janata-puolueen jäsen – hän oli ensimmäinen pääministeri, joka ei kuulunut Intian kongressipuolueeseen.


title: Morarji Desai

text: Bramiinisuvusta polveutunut Desai oli vapaustaistelija, joka Mahatma Gandhin taistelutoverina ja brittiläisen siirtomaahallinnon vastustajana vietti 1930- ja 1940-luvuilla lähes kymmenen vuotta vankilassa kolmeen eri otteeseen. Hän oli vankilassa vuosina 1975–1977 pääministeri Indira Gandhin poliittisesta vastustamisesta.


title: Morarji Desai

text: Pääministerikaudellaan Morarji Desai pyrki vakauttamaan Intian jännittyneitä suhteita kahteen suureen naapurimaahan, Pakistaniin ja Kiinaan. Desai on ainut intialainen, joka on saanut sekä Intian että Pakistanin siviilihenkilöille merkittävästä valtiollisesta toiminnasta myönnettävät korkeimmat kunniamerkit, intialaisen Bharat Ratnan ja pakistanilaisen Nishaan-e-Pakistanin.


title: Tšuna

text: Tšuna (, yläjuoksulla Uda, У́да) on toinen Jenisein vesistöön kuuluvan Tasejevan alkujoista Irkutskin alueella ja Krasnojarskin aluepiirissä Venäjällä. Sen pituus on 1 203 kilometriä, valuma-alueen laajuus 56 800 neliökilometriä ja keskimääräinen virtaama 300 kuutiometriä sekunnissa.


title: Tšuna

text: Joki saa alkunsa itäisiltä Sajanvuorilta. Sen varrella sijaitsee Nižneudinskin kaupunki.


title: FBN1

text: FBN1 on 15. kromosomissa sijaitseva ihmisen geeni. Mutatoituessaan geeni altistaa Marfanin oireyhtymälle.


title: Birjusa

text: Birjusa (, myös "Ona", О́на; "Bolšaja Birjusa", Больша́я Бирюса́) on toinen Jenisein vesistöön kuuluvan Tasejevan alkujoista Irkutskin alueella ja Krasnojarskin aluepiirissä Venäjällä. Sen pituus on 1 012 kilometriä ja valuma-alueen laajuus 55 800 neliökilometriä.


title: Birjusa

text: Joki saa alkunsa itäisiltä Sajanvuorilta. Tärkeimmät sivujoet ovat Tagul, Tumanšet, Poima, Malaja Birjusa ja Toporok. Birjusan varrella sijaitsee Birjusinskin kaupunki.


title: Ebenau

text: Ebenau on hieman yli tuhannen asukkaan kunta Itävallassa Salzburgin osavaltiossa. Se sijaitsee Salzburgin kaupungin ja Wolfgangseen välissä, noin 15 kilometrin päässä Salzburgin kaupungista.


title: Ija

text: Ija () on Jenisein vesistöön kuuluvan Angaran sivujoki Irkutskin alueella Venäjällä. Sen pituus on 486 kilometriä ja valuma-alueen laajuus 18 100 neliökilometriä.


title: Ija

text: Joki saa alkunsa itäisten Sajanvuorten pohjoisrinteiltä, virtaa kohti koillista ja laskee Bratskin tekojärveen. Suurimmat sivujoet ovat Kirei, Ikei ja Ilir. Ijan varrella sijaitsee Tulunin kaupunki.


title: 57 mm AZP S-60

text: 57 mm AZP S-60 (57 mm Avtomatitšeskaja Zenitnaja Puška S-60, 57-мм Автоматическая зенитная пушка С-60) on neuvostoliittolaista alkuperää oleva automaattinen ilmatorjuntakanuuna. Tykkimalli on ollut Suomessa käytössä nimikkeellä 57 ITK 60; tuttavallisemmin "Nikolai".


title: 57 mm AZP S-60

text: Tykkimallin kehitys alkoi jo toisen maailmansodan aikana. Siihen on otettu vaikutteita saksalaisista 5 cm Flak 41 ja 5,5 cm Gerät 58 -ilmatorjuntatykeistä, joista jälkimmäinen jäi prototyyppiasteelle. S-60 hyväksyttiin neuvostoarmeijan sotavarusteeksi vuonna 1950.


title: 57 mm AZP S-60

text: Tykki suunnattiin automaattisesti lavetissa olevien moottoreiden avulla keskuslaskimen antamien arvojen mukaisesti. Ensimmäiset keskuslaskimet olivat PUAZO-5A (ПУАЗО-5A) ja PUAZO-6 (ПУАЗО-6). Tulenjohtotutkana käytettiin aluksi SON-9:ää (СОН-9), johon keskuslaskin oli kytketty kaapelein. Myöhemmin erilliset tutkat ja keskuslaskimet korvattiin kuorma-autoalustaisella tulenjohtolaitteella mallia RPK-1 "Vaza" (РПК-1 "Ваза"). RPK-1:een kuului tulenjohtotutka, laskin, voimalaite, omakonetunnistuslaitteet, häirinnänväistölaitteet, televisiojärjestelmä ja optinen maalinosoitin.


title: Tofalaria

text: Tofalaria () on Irkutskin alueen Nižneudinskin piiriin kuuluva alue Venäjällä. Se sijaitsee itäisten Sajanvuorten koillisrinteillä Uda, Birjusa, Gutara, Kan ja Ija -jokien yläjuoksulla. Vuosina 1934–1951 alue muodosti Tofalarien kansallisen piirin.


title: Tofalaria

text: Tofalarian pinta-ala on 27 300 neliökilometriä. Suurin osa alueesta on vaikeakulkuista taigametsää. Ilmasto on ankara, kasvillisuus ja eläimistö monipuoliset. Hyötykaivannaisia ovat kulta, lyijy, uraani, tantaali ja polymetallit.


title: Tofalaria

text: Asukkaita on noin 1 200 henkeä, joista 700 on seudun kanta-asukkaita tofalareja. Asutuskeskuksia on kolme: Alygdžer, Verhnjaja Gutara ja Nerha. Talous perustuu metsästykseen, kalastukseen ja julkisiin palveluihin. Liikenne hoidetaan helikopterien avulla.


title: Tofalaria

text: Kulttuurilaitoksia ovat kerhotalot ja kirjastot. Alygdžerissa on pieni sairaala, Verhnjaja Gutarassa ja Nerhassa ensiapuasemat. Alygdžerissä toimii kansankulttuurin keskus ja tofalarilainen kansantanssiyhtye.


title: Tofalaria

text: Luontonsa ansiosta Tofalariaa kutsutaan ”Siperian Sveitsiksi”. Sen matkailupotentiaali on huomattava, mutta matkailun infrastuktuuri on toistaiseksi kehittymätön.


title: Tulun

text: Tulun () on kaupunki Irkutskin alueella Venäjällä. Se sijaitse Ija-joen varrella 390 kilometriä Irkutskista luoteeseen. Kaupunki on Tulunin piirin keskus. Sen kautta kulkee Siperian rautatie sekä Novosibirskin ja Irkutskin välinen valtatie M53.


title: Tulun

text: Väestönlaskennan mukaan kaupungissa asui 44 611 henkeä (vuonna 2010).


title: Tulun

text: Paikkakunta on saanut alkunsa Tulunin kylästä, josta rautatien rakentamisen jälkeen tuli huomattava kauppapaikka ja liikennekeskus. Kaupunginoikeudet se sai vuonna 1927. Nykyään Tulunissa on puunjalostus-, hiilikaivos-, rakennustarvike- ja elintarviketeollisuutta.


title: Robinson College

text: Robinson College on nuorin Cambridgen yliopiston 31 collegesta. Se perustettiin Sir David Robinsonin (1904–1987) 18 miljoonan punnan suuruisen yksityisen lahjoituksen turvin. Omaisuutensa Sir David Robinson oli luonut onnistuneilla liiketoimilla, joihin lukeutuivat muun muassa radioiden ja televisioiden vuokraaminen ja hevosurheilu. Hän oli kotoisin Cambridgestä. Collegen suunnittelu alkoi 1973 ja rakennustyöt lähtivät käyntiin 1977. Collegen avasi kuningatar Elisabet II avajaisseremoniassa, joka pidettiin 29. toukokuuta 1981. David Robinson itse ei ollut paikalla avajaisissa, sillä hän karttoi julkisuutta. Ritariksi David Robinson lyötiin 1985.


title: Robinson College

text: Robinson Collegen suunnitteli glasgowlainen arkkitehtitoimisto "Gillespie, Kidd and Coia". Collegen kappelissa on kaksi John Piperin lasimaalausta.


title: Ebensee

text: Ebensee on hieman alle kahdeksantuhannen asukkaan kauppala Traunsee-järven eteläpäässä Ylä-Itävallassa. Sen lähikunnat ovat Gmunden ja Bad Ischl. Ebenseen pinta-alasta noin 63 prosenttia on metsää.


title: Ebensee

text: Ebensee on kolmen maalauksellisen järven, Traunseen, Langbathseen ja Offenseen ympäröimä. Traunsee on niistä suurin ja tarpeeksi iso veneilyyn, mutta Langbathsee ja Offensee ovat pienempiä, vuorten ympäröimiä luonnonsuojelujärviä, ja niitä käytetään vain uimiseen. Toinen matkailijoita kiinnostava paikka on pieni laskettelualue.


title: Zynga

text: Zynga on selainpelejä julkaiseva, yhdysvaltalainen ohjelmistoyritys. Zynga tunnetaan parhaiten Facebookissa ja Google+:ssa pelattavista peleistä, kuten FarmVillestä ja Zynga Pokerista.


title: Zynga

text: Pelitalon pelejä voi pelata ilmaiseksi, mutta mikromaksamisella niihin saa pelin sisällä käytettäviä esineitä. Noin 90 % yhtiön liikevaihdosta tulee Facebook-peleistä. Yhtiö on listautunut NASDAQ-pörssiin.


title: Mohamed Farah

text: Sir Mohamed ”Mo” Farah (, , s. 23. maaliskuuta 1983 Mogadishu, Somalia) on Britanniaa edustava somalisyntyinen kestävyysjuoksija. Farah muutti Somaliasta Britanniaan vuonna 1993.


title: Mohamed Farah

text: Farah sijoittui alle 18-vuotiaiden MM-kilpailuissa 1999 kuudenneksi 3 000 metrin juoksussa ja alle 20-vuotiaiden MM-kilpailuissa 2000 kymmenenneksi 5 000 metrillä. Hän sai 5 000 metrillä kultaa alle 20-vuotiaiden EM-kilpailuissa 2001 sekä hopeaa alle 23-vuotiaiden EM-kilpailuissa 2003 ja 2005.


title: Mohamed Farah

text: Vuonna 2005 Farah liittyi harjoitusryhmään, jossa olivat Australian Craig Mottram ja ryhmä kenialaisia juoksijoita kuten Micah Kogo.


title: Mohamed Farah

text: Hän oli kuudes 3 000 metrillä Madridin sisäratojen EM-kilpailuissa 2005 ja voitti hopeaa 5 000 metrillä Göteborgin EM-kilpailuissa 2006. Melbournen Kansainyhteisön kisoissa hän oli samalla matkalla yhdeksäs. Birminghamin sisäratojen EM-kilpailuissa 2007 hän oli viides 3 000 metrillä ja Osakan MM-kilpailuissa 2007 kuudes 5 000 metrillä.


title: Mohamed Farah

text: Vuonna 2008 hän oli kuudes 3 000 metrillä Valencian sisäratojen MM-kilpailuissa ja osallistui myös Pekingin olympialaisiin, joissa hän ei selviytynyt 5 000 metrin loppukilpailuun. Seuraavana vuonna hän voitti kultaa 3 000 metrillä Torinon sisäratojen EM-kilpailuissa ja oli seitsemäs 5 000 metrillä Berliinin MM-kilpailuissa. Barcelonan EM-kilpailuissa 2010 Farah voitti kultaa 5 000 ja 10 000 metrillä. Pariisin EM-hallikilpailuissa 2011 hän voitti kultaa 3 000 metrillä. Kesäkuussa 2011 Farah juoksi 10 000 metrillä Euroopan ennätyksen 26.46,57. Hän sai Daegun MM-kilpailuissa 2011 kultaa 5 000 metrillä ajalla 13.23,36 ja hopeaa 10 000 metrillä ajalla 27.14,07. Istanbulin sisäratojen MM-kilpailuissa 2012 Farah oli neljäs 3 000 metrillä ajalla 7.41,79. Helsingin EM-kilpailuissa 2012 hän voitti kultaa 5 000 metrillä ajalla 13.29,91. Lontoon olympialaisissa 2012 Farah voitti olympiakultaa 5 000 metrillä ajalla 13.41,66 ja 10 000 metrillä 27.30,42. Heinäkuussa 2013 Farah juoksi Monacossa Timanttiliigan kilpailussa 1 500 metrillä Euroopan ennätyksen 3.28,81.. Elokuussa 2013 hän saavutti kultaa 10 000 metrillä Moskovan MM-kilpailuissa ajalla 27.21,71 ja 5 000 metrillä ajalla 13.26,98. Zürichin EM-kilpailuissa 2014 hän voitti kultaa 5 000 metrillä ajalla 14.05,82 ja 10 000 metrillä ajalla 28.08,11. Pekingin MM-kilpailuissa 2015 Farah voitti 5 000 metrin juoksun ajalla 13.50,38 ja 10 000 metrin juoksun ajalla 27.01,13.


title: Mohamed Farah

text: Rio de Janeiron olympialaisissa 2016 Farah voitti 10 000 metrillä kultaa ajalla 27.05,16. Farah kaatui juoksun keskivaiheilla harjoituskaverinsa Galen Ruppin törmättyä häneen. Farahin juoksua on verrattu Lasse Virénin 10 000 metrin juoksuun Münchenin olympialaisissa vuodelta 1972. Voitettuaan 5 000 metrin kultaa ajalla 13.03,30 Farah nousi Virénin rinnalle toisena juoksijana, joka on pystynyt voittamaan sekä 10 000 että 5 000 metriä kaksissa peräkkäisissä olympialaisissa. Lontoon MM-kilpailuissa 2017 Farah voitti 10 000 metrin juoksun ajalla 26.49,51. 5 000 metrillä hän sai hopeaa ajalla 13.33,22. Hän päätti ratajuoksu-uransa muutamaa päivää myöhemmin ja siirtyi maantiekilpailuihin.


title: Mohamed Farah

text: Farah kilpailee myös maastojuoksussa, jossa hän sai hopeaa alle 20-vuotiaiden EM-kilpailussa 2001. Hän voitti Euroopan mestaruuden joulukuussa 2006 San Giorgio su Legnanossa. Vuoden 2008 maastojuoksun EM-kilpailuissa Brysselissä hän voitti hopeaa henkilökohtaisessa kilpailussa ja pronssia joukkuekilpailussa. Vuoden 2009 maastojuoksun EM-kilpailuissa Dublinissa hän voitti sen sijaan hopeaa sekä henkilökohtaisessa kilpailussa että joukkuekilpailussa.


title: Mohamed Farah

text: "*" Britannian ennätys


title: Wolftracks

text: Wolftracks on John Kay & Steppenwolf -yhtyeen studioalbumi vuodelta 1982.


title: Faistenau

text: Faistenau on Salzburgin osavaltiossa Itävallassa sijaitseva hieman yli kolmen tuhannen asukkaan kunta. Se sijaitsee Salzkammergutin alueella, mikä on tunnettu luonnon järvistään.


title: Der Januskopf

text: Der Januskopf on saksalainen mykkäkauhuelokuva, jonka ohjasi F. W. Murnau ja joka valmistui vuonna 1920. Se pohjautuu Robert Louis Stevensonin romaaniin "Tohtori Jekyll ja Mr. Hyde".


title: Der Januskopf

text: Murnau ei hankkinut elokuvaan oikeuksia Stevensonin perikunnalta. Käsikirjoittaja Hans Janowitzin kanssa Murnau vaihtoi päähenkilön nimeksi tohtori Warren ja herra O'Connor. Pääosassa tuplaroolissa oli Conrad Veidt. "Der Januskopfia" pidetään nykyään kadonneena elokuvana. Stevensonin perikunta nosti elokuvan tuottajia vastaan lakijutun, ja sen seurauksena kaikki kopiot elokuvasta hävitettiin. Elokuvan käsikirjoitus ja joitakin yksittäisiä filmiruutuja on säilynyt.


title: Total Guitar

text: Total Guitar on kuukausittain ilmestyvä brittiläinen aikakauslehti. Se on Euroopan myydyin kitaramusiikkiin keskittyvä lehti. Total Guitarin pääkonttori sijaitsee Bathissa, Yhdistyneessä kuningaskunnassa.


title: Total Guitar

text: Total Guitar julkaisee joka kuussa uusia tabulatuureja kitaralle pääosin metalli- ja rock-kappaleista. Lehti sisältää myös yhtyeiden ja kitaristien haastatteluja sekä kitaroiden ja soitossa tarvittavien laitteiden esittelyjä.


title: Frankenmarkt

text: Frankenmarkt on Vöcklabruckin alueella Itävallassa sijaitseva kauppala. Sen pinta-alasta 31.5% on metsää ja 58.7% maatalouskäytössä.


title: Nordicum-Mediterraneum

text: Nordicum-Mediterraneum on vuosittain ilmestyvä vertaisarvioitu akateeminen julkaisu, joka keskittyy Välimeren ja Pohjoismaiden tutkimukseen. Julkaisu käsittelee erityisesti Italian ja Islannin välisiä yhteyksiä historian, kulttuurin, talouden, politiikan, tieteen, uskontojen ja taiteen kehyksissä. Nordicum-Mediterraneum on luetteloitu the Directory of Open Access Journals of Lund University Libraries-kirjastossa og EBSCOhost.


title: Kaliko

text: Kaliko tai kalikoo () on ohut ja tiheä, valkaistu tai kirjavakuvioiseksi painettu puuvillakangas. Nimitys tulee kankaan pääasiallisesta valmistuspaikasta Kozhikodesta, joka tunnettiin Euroopassa nimellä Kalikut.


title: SteelSeries

text: SteelSeries on tanskalainen tietokoneen lisälaitteiden tuottaja. SteelSeries on erikoistunut näppäimistöihin, hiiriin ja hiirimattoihin. SteelSeries sponsoroi monia elektronisen urheilun joukkueita.


title: SteelSeries

text: Jacob Wolff-Petersen perusti Steelseriesin vuonna 2001. Yhtiön alkuperäinen nimi oli Soft Trading ja se vaihdettiin vuonna 2007.


title: Petrus Johannes Olivi

text: Petrus Johannes Olivi (; myös "Pierre Déjean") (1248 - 14. maaliskuuta 1298) oli ranskalainen fransiskaanien sääntökuntaan kuulunut skolastinen filosofi ja teologi. Vaikka hän kuoli vakaana katolisen uskon harjoittajana, hänestä tuli kiistelty ja harhaoppisena pidetty hahmo fransiskaanien köyhyyskiistassa 1300-luvun alussa. Tämä oli seurausta siitä, että Olivi katsoi fransiskaanien köyhyyslupauksen sisältävän myös köyhyyden "usus pauper" eli hyödykkeiden rajoitetun käytön suhteen. Monet hänen aikansa fransiskaanit katsoivat kyllä, että "usus pauper" oli keskeinen osa fransiskaanien elämäntapaa, mutta olivat erimielisiä siitä, että se olisi osa itse köyhyyslupausta. Olivin antama tuki äärimmäiselle tulkinnalle kirkollisesta köyhyydestä oli keskeisellä sijalla niiden ryhmien ajattelussa, jotka alettiin tuntea nimellä fraticelli.


title: Petrus Johannes Olivi

text: Olivi syntyi Sérignanissa, Béziersin hiippakunnassa vuonna 1248 tai 1249. Hän liittyi fransiskaaneihin Béziersissä kaksitoistavuotiaana. Myöhemmin hän opiskeli Pariisin yliopistossa. Palattuaan kotiseudulleen hän tuli pian tunnetuksi sääntökunnan sääntöjen tiukkana noudattajana ja teologisena oppineena.


title: Petrus Johannes Olivi

text: Kun paavi Nikolaus III valmisteli bullaansa "Exiit Qui Seminat" (1279), tuolloin Roomassa ollutta Olivia pyydettiin ilmaisemaan mielipiteensä koskien fransiskaanien näkemyksiä köyhyydestä ("usus pauper"). Tuohon aikaan provencelaisissa luostareissa oli käynnissä kiista säännön tiukemman ja väljemmän tulkinnan kannattajien välillä. Olivista tuli pian tiukemman kannan kannattajien puhemies, ja hän sai osakseen paljon vastustusta yhteisöltä. Strasbourgin tuomiokapituli syytti häntä harhaoppisuudesta vuonna 1282. Seitsemän Sorbonnen yliopistossa opiskellutta munkkiveljeä tutki hänen oppiaan ("Anal. Franc.", III, 374-75), ja niistä sensuroitiin 34 väittämää. Vuonna 1283 Olivin teokset takavarikoitiin.


title: Petrus Johannes Olivi

text: Olivi puolusti itseään useissa vastineissa (1283-85). Lopulta Montpellier’n tuomiokapituli teki päätöksen hänen edukseen vuonna 1287. Matteus Aquaspartalainen lähetti hänet teologian opettajaksi Santa Crocen luostariin Firenzeen. Matteuksen seuraaja Raymond Gaufredi lähetti hänet puolestaan opettajaksi Montpellier’hen. Olivi puolusti itseään edelleen, ilmeisesti menestyksekkäästi, Pariisin tuomiokapitulissa vuonna 1292. Hän vietti elämänsä viimeiset vuodet luostarissa Narbonnessa.


title: Petrus Johannes Olivi

text: Olivin kuolema ei tuonut rauhaa kiistassa. Hänen ystävänsä, sekä munkkiveljet että maallikot, osoittivat hänelle suurta kunnioitusta ja kunnioittivat tämän hautaa kuin pyhimyksen hautapaikkaa. Lyonin tuomiokapituli sen sijaan määräsi vuonna 1299 hänen kirjoituksensa koottavaksi ja poltettavaksi harhaoppisina. Wienin kirkolliskokous määritteli vuonna 1312 dekretaalissa "Fidei catholicae fundamento" ("Bull. Franc.", V, 86) katolisen opin Olivin kolmea opetusta vastaan, kuitenkaan mainitsematta opinkohtien alkuperää. Nämä kolme opinkohtaa koskivat hetkeä, jolloin Kristuksen ruumis puhkaistiin keihäällä; tapaa, jolla sielu liittyy ruumiiseen; sekä lapsikastetta.


title: Petrus Johannes Olivi

text:
Vuonna 1318 munkkiveljet tuhosivat Olivin haudan. Seuraavana vuonna Marseillen tuomiokapituli julisti täydellisen kiellon hänen kirjoituksilleen, ja erityinen teologien muodostama komitea tutki hänen "Ilmestyskirjaa" käsitelleen teoksensa "Postilla in Apocalypsim". Teoksesta poimittiin 60 lausetta, jotka olivat enimmäkseen Joachim Fiorelaisen opin äärimmäisiä tulkintoja. Paavi Johannes XXII tuomitsi kyseiset lauseet todella vasta vuonna 1326, kun keisari Ludvig IV Baijerilainen oli käyttänyt Olivin teoksia Sachsenhausenin vetoomuksessaan vuonna 1324.
Isä Ehrle on katsonut, ettei Olivi ollut sellainen jumalaton harhaoppinen, jollaiseksi tämä keskiajan lähteissä usein kuvataan, ja huomauttaa, että tämän teologisten oppien tuomitsemissa oli kyse lähinnä äärimmäisen köyhyyden ja Olivin ajamien uudistusten vastustajien taktisesta vedosta. Muilta osin Olivi seurasi monissa kohdissa Bonaventuran opetuksia.


title: Petrus Johannes Olivi

text: Ehrle on jakanut Olivin lukuisat mutta monilta osin toimittamattomat teokset kolmeen luokkaan:


title: Luhtasuoputki

text: Luhtasuoputki eli suoputki ("Peucedanum palustre") on kaksivuotinen, 0,4–1,2 metriä korkeaksi kasvava ruohokasvi sarjakukkaiskasvien heimossa.


title: Luhtasuoputki

text: Luhtasuoputken varsi on karvaton, ontto ja särmikäs. Lehdet ovat kolmiomaiset, useaan kertaan parilehdykkäiset ja yksittäiset lehdykät ovat liuskaisia. Kukat ovat tiheissä sarjoissa, teriöt ovat pienet ja valkoiset, joskus punertavat. Hedelmä on uurteinen, litteän soikea, reunoista siipipalteinen ja 4–5 millimetriä pitkä.


title: Luhtasuoputki

text: Luhtasuoputki kasvaa monenlaisilla märillä ja kosteilla paikoilla, muun muassa rannoilla, rantaniityillä, ojissa ja myös märissä korvissa, missä se ilmentää ravinteisuutta. Etelämpänä se kasvaa yleisemmin ravinteisilla soilla. Laji on Suomessa yleinen ja paikoin jopa hyvin yleinen Rovaniemen korkeudelle saakka.


title: Luhtasuoputki

text: Luhtasuoputki on ritariperhosen toukkien ravintokasvi.


title: Fuschl am See

text: Fuschl am See on Fuschlsee-järven rannalla, Salzburgin ja Bad Ischlen välissä sijaitseva kunta. Siellä on myös Red Bullin pääkonttori.


title: Fuschl am See

text: Yksi Fuschl am Seen asukkaista on Formula 1 -ajaja Scott Speed.


title: Terry Ball

text:
Terry James Ball (s. 29. marraskuuta 1944 Selkirk, Manitoba, Kanada) on kanadalainen entinen jääkiekkopuolustaja ja valmentaja. Ball pelasi NHL-urallaan 74 ottelua tehoin 7+19=26. Jäähyminuutteja tuli 26.
Rightin puolelta pelannut Ball omasi hyvän laukauksen ja ylivoimapelaamisen. Ball valittiin kaudella 1963–64 MJHL:n tähdistökentälliseen. Ball pelasi vuodet 1965–1967 CPHL:ää ja siirtyi Philadelphia Flyersin riveihin vuoden 1967 täydennysvarauksessa. Hän pelasi organisaatiossa kolme kautta, joista kausi NHL-kausi 1969–70 oli ainoa kokonainen Ballin NHL-uralla. Kauden aikana Ball teki 61 ottelussa tehot 7+18=25. Ball pelasi ensimmäisen NHL-ottelunsa ensimmäisellä sopimuskaudellaan 1967–68, mutta se jäi kauden ainoaksi. Loput pelinsä hän pelasi AHL-joukkue Quebec Acesissa.


title: Terry Ball

text: Vuodet 1970–1972 Ball pelasi Buffalo Sabresin organisaatiossa, mutta NHL:ssä hän pelasi vain yhteensä 12 ottelua. Hänet valittiin kaudella 1971–72 AHL:n tähdistökentälliseen Ballin pelatessa farmijoukkue Cincinnati Swordsissa. Ball pelasi seuraavat viisi kautta WHA:ssa, jossa hän edusti kolmen kauden ajan Minnesota Fighting Starsia, kauden Cleveland Crusadersia ja Cincinnati Stingersiä sekä kauden Binghamton Bullsia. Parhaat pelinsä Ball pelasi vuosina 1972–1975 Minnesota Fighting Starsissa, jossa hän teki kaudella 1972–73 40 pistettä, kaudella 1973–74 36 pistettä ja kaudella 1974–75 45 pistettä.


title: Terry Ball

text: Ball pelasi kauden 1977–78 jääkiekon SM-liigan HIFK:ssa. Hän pelasi myös kuusi ottelua seuraavalla kaudella, jolloin hän toimi joukkueen päävalmentajana ja lopetti pelaajauransa. HIFK tuli hänen alaisenaan neljänneksi keväällä 1979.


title: Sun Ting

text: Sun Ting () (s. 1982 Xuzhou, Jiangsu, Kiina) on kiinalainen muusikko. Hän kuuluu kiinalaiseen Twelve Girls Band -musiikkiryhmään, jossa hän soittaa Erhua, kiinalaista viulua. Hän on opiskellut erhunsoittoa Beijingin keskuskonservatoriossa. Vapaa-ajallaan hän soittaa myös gaohu-nimistä huqin-soitinperheen soitinta.


title: Yan Yin

text:
Yan Yin ( 殷焱 ) on kiinalainen muusikko. Hän tuli tunnetuksi kiinalaisessa Twelve Girls Band -musiikkiryhmässä soittamalla erhua. Hän syntyi Chengdussa, Sichuanin maakunnassa vuonna 1980.
Hän opiskeli China Academy of Musicissa erhunsoittoa. Vapaa-ajallaan hän soittaa erhun lisäksi gu qin -nimistä soitinta.


title: Ma Jing Jing

text: Ma Jing Jing ( 馬菁菁 ) on kiinalainen muusikko. Hän tuli tunnetuksi Twelve Girls Band- nimisessä yhtyeessä soittamalla yangqinia eli kiinalaista dulcimeria ja guzhengia. Ma syntyi Hangzhoussa, Zhejiangin maakunnassa vuonna 1984. Hän opiskeli yangqinin ja guzhengin soittoa Central Conservatory of Musicissa.


title: Grellingin–Nelsonin paradoksi

text: Grellingin–Nelsonin paradoksi on semanttinen itseviittaavuuteen liittyvä paradoksi, jonka Kurt Grelling ja Leonard Nelson muotoilivat vuonna 1908. Se yhdistetään välillä virheellisesti saksalaiseen filosofi ja matemaatikko Hermann Weyhin. Paradoksia kutsutaan toisinaan nimillä Weylin paradoksi ja Grellingin paradoksi. Grellingin–Nelsonin paradoksi muistuttaa läheisesti joitakin muita tunnettuja paradokseja, erityisesti parturin paradoksia ja Russellin paradoksia.


title: Grellingin–Nelsonin paradoksi

text: Oletetaan, että kuvailevat sanat (kuten adjektiivit) voidaan luokitella ”autologisiksi” ja ”heterologisiksi” seuraavasti:Vaikuttaisi siltä, että kaikki adjektiivit voidaan luokitella auto- tai heterologisiksi, koska jokainen adjektiivi joko kuvaa itseään tai ei. Grellingin–Nelsonin paradoksi ilmenee, kun yritetään luokitella sanaa ”heterologinen”. Esimerkiksi kuvitteellisen ”pönkihtävä”-sanan autologisuutta voidaan kokeilla määrittämällä, onko ”pönkihtävä” pönkihtävä sana. Jos vastaus on ”kyllä”, ”pönkihtävä” on autologinen. Jos vastaus on ”ei”, se on heterologinen. Toisaalta voidaan kysyä onko ”heterologinen” heterologinen sana. Jos vastaus on ”kyllä”, ”heterologinen” on autologinen (mikä johtaa ristiriitaan). Jos vastaus on ”ei”, ”heterologinen” on heterologinen (mistä seuraa taas ristiriita, koska ei-heterologinen eli autologinen sana kuvaisi itseään).


title: Grellingin–Nelsonin paradoksi

text: Paradoksi voidaan ratkaista muuttamatta käsitteen heterologinen merkitystä muuntamalla sen määritelmää siten, että se käsittää kaikki epäautologiset sanat paitsi sanan ”heterologinen”. Sanaan ”epäautologinen” liittyy sama paradoksi kuin sanaan ”heterologinen”, johon tämä ratkaisu ei päde, koska kielelliset säännöt määrittävät sen merkityksen sanasta ”autologinen” eroavaksi. Samankaltainen määritelmänmuutos koskien sanaa ”autologinen” (kuten sen määritteleminen ei-”epäautologiseksi” tai vastaavaksi) saattaa vaikuttaa ratkaisevan paradoksin, mutta paradoksi käsittää silti sanojen ”autologinen” ja ”heterologinen” synonyymit kuten ”itseäkuvaava” ja ”itseäkuvaamaton”, joisen merkityksiä olisi myös määriteltävä uudelleen, jolloin näillä muutoksilla olisi seuraamuksia ja niin edelleen. Grellingin–Nelsonin paradoksin poistamiseksi kielestä pelkästään sanojen ”autologinen” ja ”heterologinen” (ja niiden synonyymien) määritelmien muuntelu ei riitä, vaan siihen vaaditaan paljon enemmän kielen muuntelua. Näiden ongelmien laajuutta voidaan verrata matemaattisia joukkoja käsittelevään Russellin paradoksiin seuraavin perustein.


title: Grellingin–Nelsonin paradoksi

text: Voidaan kysyä onko sana ”autologinen” ”autologinen”. Tähän voidaan vastata kahdella eri tavalla:Tämä on sanan ”heterologinen” tilanteen vastakohta: ”heterologinen” ei voi loogisesti olla autologinen tai heterologinen, mutta ”autologinen” voi olla kumpi tahansa, joskaan ei kumpiakin yhtä aikaa.


title: Grellingin–Nelsonin paradoksi

text: Loogisesti esitettynä sanan ”autologinen” tilanne on seuraava:


title: Grellingin–Nelsonin paradoksi

text: kun taas sanan ”heterologinen” tilanne on:


title: Grellingin–Nelsonin paradoksi

text: Grellingin–Nelsonin paradoksi voidaan soveltaa Bertrand Russellin paradoksiksi seuraavasti: ensin jokaiselle kuvailevalle sanalle on määriteltävä joukko, jonka jäseniin kyseinen sana pätee. Esimerkiksi adjektiivi ”punainen” on siis sama kuin pelkästään punaisia asioita käsittävä joukko, ja sana ”monitavuinen” on sama kuin monitavuisten asioiden joukko, johon sana ”monitavuinen” itsekin kuuluu. Näin autologinen sana voidaan määritellä joukoksi, jonka yksi jäsen on joukko itse. Kysymys sanan ”heterologinen” heterologisuudesta voidaan siis esittää kysymyksenä siitä, sisältääkö kaikki ei-itsensä sisältävät joukot käsittävä joukko itsensä vai ei.


title: Koripallo kesäolympialaisissa 2000

text: Koripallo oli vuoden 2000 kesäolympialaisissa ohjelmassa 15. kertaa olympialaisten historiassa.


title: Koripallo kesäolympialaisissa 2000

text: A-lohko


title: Koripallo kesäolympialaisissa 2000

text: B-lohko


title: Viinaa, huumeita ja väkivaltaa

text: Viinaa, huumeita ja väkivaltaa on rap-artisti Leijonan toinen studioalbumi. Albumi julkaistiin elokuussa 2004. Sitä myytiin aluksi kädestä käteen Pipefesteillä ja sen jälkeen eri liikkeissä. Albumin kaikki biitit on tehnyt RK-62.


title: Lauri (Seitsemän veljestä)

text: Lauri on Aleksis Kiven luoma kuvitteellinen henkilö. Hän on yksi keskushenkilöistä Kiven klassikkoromaanissa "Seitsemän veljestä", joka julkaistiin 1870. Lauri on Timon kaksosveli, heistä jälkimmäisenä syntynyt. Lauria vanhempia on koko veljessarja Eeroa lukuun ottamatta.


title: Lauri (Seitsemän veljestä)

text: Fyysisesti Lauri on veistetty koko lailla samasta puusta kuin kuusi veljeään: häntä kuvataan harteikkaaksi, keskimittaiseksi ja iholtaan ruskeaksi. Hänen hiuksensa ovat kankeat ja hampunkarvaiset. Kivi luonnehtii hänet introvertiksi: hän on hiljainen, omalaatuinen ja syrjään vetäytyvä taiteilijasielu, joka sanoo lyhytsanaisen mielipiteensä usein vain kysyttäessä. Hän jättäytyy mielellään pois muiden veljesten puuhista ja menee touhuilemaan omiaan metsään. Kivi kuvaa Laurin älykkäänä. Lauri viihtyy hyvin Eeron seurassa ja oppii lukemaan veljeksistä toisena - heti Eeron jälkeen. Suuressa tentissä rovastin luona Lauri osoittautuu jopa Toukolan kylän parhaaksi lukijaksi. Lauri on myös veljessarjan tarkin ampuja ja käsistään taitava, hän valmistaa tarvekalut käppyräisistä puunkappaleista. Laurille on tyypillistä, että hän muistaa itseensä kohdistetut loukkaukset.


title: Lauri (Seitsemän veljestä)

text: Siivona ja rauhallisena pidetty Lauri purkaa patoutunutta katkeruuttaan muita veljeksiä kohtaan juotuaan viinaa Hiidenkivellä, jonka päälle veljekset ovat paenneet Viertolan vauhkoa härkälaumaa, ja uhkaa tulla tuupatuksi alas härkien sekaan.


title: Lauri (Seitsemän veljestä)

text: Ajatus muutosta Impivaaraan - Jukolan suurtilan takamaille - on Laurin. Jo romaanin alussa hän kertoo suunnitelleensa muuttoa korpeen. Seitsemän veljeksen kollektiiviin Laurin siteet ovat muita löyhemmät. Hän on myös ainoa veljeksistä, joka ei tunne mielenkiintoa Venlaan. Hän ei myöskään osallistu veljesten juopotteluun luvussa kymmenen, vaan pitää Hiidenkivellä tekemänsä raittiuslupauksen: "Lauri yksin ei liittynyt tuohon hummaukseen. Muistellen hurjapäistä humalaansa Hiidenkivellä, oli hän tehnyt päätöksen jalon ja pyhän, ettei sinä ilmoisna ikänä laskisi huulillensa juovuttavaa juomaa; ja piti hän myös päätöksensä."


title: Lauri (Seitsemän veljestä)

text: Romaanin lopussa Laurille lohkaistaan Impivaaran toinen puolisko. Hän rakentaa tiluksilleen uudistalon pari ampumamatkaa Tuomaan talosta itään ja sitä aletaan kutsua Laurilaksi. Vaimokseen Lauri ottaa Kuokkalan toisen kaksostyttären, toisen ottaa Timo. Laurin vaimo - leveärintainen ja lyhyenjänttärä - osoittautuu voimakkaaksi tahtoihmiseksi. Avioriitoja Lauri pakenee toisinaan metsään, hänen omimpaan elementtiinsä.


title: Lauri (Seitsemän veljestä)

text: Laurin osan ovat tehneet lukuisat näyttelijät vuodesta 1898 alkaen, jolloin "Seitsemän veljestä" sai kantaesityksensä Suomalaisessa Teatterissa. Tunnettuja Laureja 1900-luvun näyttämötuotannoissa olivat muun muassa Eino Kaipainen, Kullervo Kalske, Kaarlo Saarnio ja Pentti Viljanen. Esko Salminen näytteli Laurin 1960-luvulla Suomen Kansallisteatterissa. Ritva Holmberg dramatisoi ja Kalle Holmberg ohjasi 1970-luvulla Turun kaupunginteatterissa maineikkaan tulkinnan "Seitsemästä veljeksestä". Siinä Laurina oli Ilari Paatso.


title: Lauri (Seitsemän veljestä)

text: 2000-luvulla Lauria ovat näytelleet muun muassa Janne Kallioniemi Lahden kaupunginteatterissa ja Jarkko Lahti Tampereen Työväen Teatterissa. Priit Pedajasin ohjaamassa Helsingin Kaupunginteatterin uustulkinnassa syystalvella 2012 Lauria näytteli Karl-Andreas Kalmet.


title: Lauri (Seitsemän veljestä)

text: Wilho Ilmarin elokuvassa "Seitsemän veljestä" (1939) Lauria näyttelee Unto Salminen. Jouko Turkan televisiosarjassa "Seitsemän veljestä" (1989) salojen kätköissä viihtyvää Lauria näytteli Pertti Koivula.


title: Zaho

text: Zaho (, oik. Zehira Darabid, , s. 10. toukokuuta 1980 Bab Ezzouar) on algerialainen R&B-laulaja.


title: Zaho

text: Darabid syntyi Algerin lähiössä Bab Ezzouar'ssa ja opetteli kitaran soittamista 7-vuotiaana. 18-vuotiaana Darabid muutti perheensä kanssa Montrealiin, Kanadaan, jossa hän tutustui tarkemmin musiikin maailmaan.


title: Zaho

text: Sittemmin Darabid keskyttyi opiskelun jälkeen musiikin pariin ja oli muun muassa vierailevana artistina La Fouinen "Basta" singlellä. Hän teki myös taustavokalisointuja Flo Ridan ja Timbalandin singleen "Elevator". Aloittaessaan oman soolouransa Darabid otti käyttöön taiteilijanimen Zaho. Vuoden 2008 aikana hän julkaisi ensimmäisen albuminsa "Dima". Sittemmin Zaho on ollut vierailevana artistina ja laulanut duettoja muun muassa Idirin, Tunisianon ja Sopranon kanssa.


title: Zaho

text: Zaho osallistui vuonna 2008 MTV Europe Music Awardsiin, jossa hänet palkittiin parhaana ranskalaisena artistina.


title: Chiune Sugihara

text: Chiune Sugihara (1900–1986) oli japanilainen diplomaatti, joka toimi toisen maailmansodan alussa maansa varakonsulina Liettuan silloisessa pääkaupungissa Kaunasissa. Sugihara pelasti muutaman viikon aikana vuonna 1940 tuhansia juutalaisia natsien vainoilta.


title: Chiune Sugihara

text: Kun Saksa hyökkäsi Puolaan syksyllä 1939, monia juutalaisia pyrki Liettuan kautta ulkomaille. Sugihara järjesti heille Japanin viisumeita rautatiematkalle Siperian halki Vladivostokiin. Silloinen Alankomaiden Liettuan-suurlähettiläs ja kunniakonsuli olivat puolestaan myöntäneet kyseisille juutalaisille viisumit Japanista Curaçaoon, Alankomaiden hallussa olevalle Karibianmeren saarelle. Vuonna 1985 Israel nimesi Sugiharan vanhurskaaksi kansakuntien joukossa.


title: Chiune Sugihara

text: Kaunasissa Liettuassa on avoinna Sugiharan kotimuseo. Siellä on erinomaisen hyvin taustoitettu näyttely, joka kertoo rohkeiden ja luovien miesten toiminnasta.


title: Suhinators

text: Suhinators on helsinkiläinen reggae -kokoonpano. Yhtyeen ensimmäinen nimeään kantava studioalbumi julkaistiin toukokuussa 2009. Albumin julkaisi Studio Red.


title: Suhinators

text: Yhtyeen viralliset jäsenet ovat Nestori, Puppa J, Papa Zai ja Renegade. Suhinatorsin albumilla vierailevat jamaikalainen reggae-tähti Prezident Brown sekä etelä-afrikkalaiset Teba Shumba ja Crosby. Mukana ovat myös laulaja Kari Kosmos sekä rap-artisti Paleface.


title: Propyylipropionaatti

text: Propyylipropionaatti eli propyylipropanaatti (CHCHCOOCHCHCH) on propanolin ja propaanihapon esteri.


title: Propyylipropionaatti

text: Propyylipropionaatin tuoksu muistuttaa omenaa, ananasta tai banaania. Sitä esiintyy muun muassa omenassa, papaijassa, aprikoosissa ja oliivissa ja antaa osaltaan näille tyypillisen aromin.


title: Propyylipropionaatti

text: Propyylipropionaatta valmistetaan teollisesti propaanihaposta ja propanolista putkivirtausreaktorissa käyttäen katalyyttinä rikkihappoa tai booritrifluoridia. Tuotteena muodostuva propyylipropionaatti erotetaan tislaamalla.


title: Propyylipropionaatti

text: Propyylipropionaattia käytetään pääasiassa maalien ja musteiden liuottimena. Yhdisteen liuotinominaisuudet muistuttavat ksyleenin ominaisuuksia, mutta propyylipropionaatti on vähemmän myrkyllinen ja hajultaan miellyttävämpi.


title: Propyylipropionaatti

text: Propyylipropionaattia voidaan käyttää myös ainesosana hajusteissa ja lisäaineena elintarvikkeissa.


title: Suhinators (albumi)

text: Suhinators on saman nimisen reggaekokoonpanon ensimmäinen virallinen albumi. Albumin julkaisi Studio Red toukokuussa 2009.


title: Marlene Lawston

text: Marlene Lawston (s. 1. tammikuuta 1998) on yhdysvaltalainen lapsinäyttelijä. Hän on näytellyt elokuvassa "Flightplan" (2005), jossa hän esitti Julia Prattia ja hän on ollut myös elokuvassa "Dan in Real Life" (2007), jossa hän esitti Lilly Burnsia. Hän on näytellyt myös televisiosarjassa "Kova laki" vuonna 2006. Marlene esitti sarjassa Julie Grantia.


title: Australiankirvinen

text: Australiankirvinen ("Anthus australis") on australialainen varpuslintu. Sen elinympäristö käsittää mantereen keski-, länsi-, itä- ja kaakkoisosia. Lajin status on kiistanalainen, sillä monet taksonomit luokittelevat sen oseaniankirvisen ("Anthus novaeseelandiae") alalajiksi. Louis Jean Pierre Vieillot kuvaili lajin holotyypin 1818.


title: Oseaniankirvinen

text: Oseaniankirvinen ("Anthus novaeseelandiae") on oseanialainen varpuslintu. Sen elinympäristö käsittää osia Australiasta, Uuden-Seelannin ja joukon Tyynenmeren saaria. Lajista tunnetaan useita alalajeja, mutta jotkut niistä ovat kiistanalaisia. Johann Friedrich Gmelin kuvaili lajin holotyypin Eteläsaaren Queen Charlotte's Soundista 1789.


title: Pohjanlinnan pesäpallostadion

text: Pohjanlinnan pesäpallostadion(tunnettu aiemmin myös nimellä TH-Kumi Areena) on pesäpallokenttä Kankaanpäässä. Se toimii pesäpalloseura Kankaanpään Mailan kotikenttänä. Sen katsojaennätys 3869 syntyi vuonna 1970 ottelussa Kankaanpää-Ulvila. Talvisin siihen jäädytetään luistinrata, joka tosin on vähässä käytössä, sillä Kankaanpään jäähalli on aivan vieressä. Pesäpallokenttä sijaitsee Kankaanpään keskustassa, urheilukeskuksessa, jossa on muun muassa uimahalli, jalkapallokenttä, jäähalli ja yleisurheilukenttä. Myös harjoituskentät ovat samassa yhteydessä. Siellä on myös Urheiluhalli Kamari, Palloilukauppa Mestarin Vinkki, Kankaanpään Mailan toimisto, Pohjanlinnan koulu ja kirjasto.


title: Nilgirinkirvinen

text: Nilgirinkirvinen ("Anthus nilghiriensis") on intialainen varpuslintu. Sen elinympäristö käsittää niemimaan lounaiskolkan Länsi-Ghatit Keralassa ja Tamil Nadun länsiosassa. Richard Bowdler Sharpe kuvaili lajin holotyypin Nilgirivuorilta 1885.


title: Félix Houphouët-Boigny

text: Félix Houphouët-Boigny (1905–1993) oli Norsunluurannikon ensimmäinen presidentti. Hän oli alkujaan kylänsä päällikkö, joka työskenteli lääkärinä ja ammattiyhdistysjohtajana. Hän perusti 1945 Norsunluurannikon demokraattisen puolueen (PDCI), josta vuotta myöhemmin tuli osa Rassemblement démocratique africain -järjestöä (RDA). Hänet äänestettiin Ranskan parlamenttiin, ja hän kuului 1950-luvun lopulla myös de Gaullen hallitukseen. Maansa itsenäistyttyä 1960 hänestä tuli presidentti. Presidenttiys jatkui yli 30 vuotta Houphouët-Boignyn kuolemaan asti.


title: Félix Houphouët-Boigny

text: Houphouët-Boignyn aikana Norsunluurannikko menestyi taloudellisesti. Maan säilytti vahvat yhteydet länsimaihin, etenkin Ranskaan ja kehitti kahvi- ja kaakaonviljelyä. Ulkopolitiikassaan hän hän vastusti tiukasti kommunismia. Neuvostoliittoon solmittiin diplomaattiset suhteet 1967, mutta ne katkaistiin jo 1969 ja solmittiin uudelleen 1986. Kiinan kansantasavalta tunnustettiin 1983. Houphouët-Boigny tuki myös Yhdysvaltain rahoittamaa UNITAa, joka soti Angolassa marxilaista hallitusta vastaan.


title: Félix Houphouët-Boigny

text: Houphouët-Boigny tuki Ghanassa Kwame Nkrumahin vuonna 1966 syrjäyttäneitä kaappaajia ja otti osaa Beninin vallankaappaukseen, joka kohdistui Mathieu Kérékoua vastaan 1977, ja häntä epäiltiin osallisuudesta vuoden 1987 kaappaukseen Thomas Sankaraa vastaan Burkina Fasossa.


title: Félix Houphouët-Boigny

text: Hän siirsi maan pääkaupungin rannikolta Abidjanista kotikyläänsä Yamoussoukroon ja rakennutti sinne maailman suurimman kirkon, Notre-Dame de la Paix valtavaan hintaan.


title: Félix Houphouët-Boigny

text: Hänen mukaansa on nimetty rauhanpalkinto.


title: Ylänkökirvinen

text: Ylänkökirvinen ("Anthus sylvanus") on keskiaasialainen varpuslintu. Sen elinympäristö käsittää Himalajan alueen Pohjois-Pakistanista Itä-Nepaliin ja Kiinan etelä- ja kaakkoisosiin, mukaan lukien Hongkong, sekä mahdollisesti Afganistanin itäosia ja Myanmarin pohjoisosia. Edward Blyth kuvaili lajin holotyypin Nepalin keskiosista 1845.


title: Kanariankirvinen

text: Kanariankirvinen ("Anthus berthelotii") on Madeiralla ja Kanariansaarilla elävä varpuslintu. Sen nimialalajin elinympäristö käsittää Kanariansaarten lisäksi Selvagenssaaret, alalaji "madeirensis" elää Madeiran saaristossa. Carl Bolle kuvaili lajin holotyypin Kanariansaarilta 1882. Laji on nimetty Sabin Berthelotin kunniaksi.


title: Rastaskirvinen

text: Rastaskirvinen ("Anthus lineiventris") on afrikkalainen varpuslintu. Sen elinympäristö käsittää päiväntasaajan eteläpuolisen Afrikan Kaakkois-Keniasta ja Länsi-Angolasta Etelä-Afrikkaan. Siitä tunnetaan kaksi alalajia. Karl Jakob Sundevall kuvaili lajin holotyypin Mohapoanista Limpopon varrelta Botswanasta 1851.


title: Juhani Jylhä

text: Juhani Jylhä (28. syyskuuta 1946 Rauma – 18. tammikuuta 2018) oli suomalainen jääkiekkoilija, joka pelasi hyökkääjänä. Jylhä edusti jääkiekon SM-sarjassa kasvattajaseuraansa Rauman Lukkoa vuodet 1964–1968 ja 1971–1976 sekä Helsingin IFK:ta vuodet 1968–1971. Jylhä voitti HIFK:ssa kaksi Suomen mestaruutta 1969 ja 1970 sekä SM-hopeaa Lukossa vuonna 1966.


title: Juhani Jylhä

text: Jylhä edusti Suomea MM-kilpailuissa vuosina 1966 ja 1969.


title: Dave Babych

text: Dave Babych (s. 23. toukokuuta 1961 Edmonton) on entinen kanadalainen jääkiekkoilija. Hän pelasi puolustajana eri NHL-joukkueissa 19 vuoden ajan vuosina 1980–1999. Joukkueita olivat Winnipeg Jets, Hartford Whalers, Vancouver Canucks, Philadelphia Flyers ja Los Angeles Kings.


title: Dave Babych

text: Babych pelasi junioriuransa AJHL-liigan "Fort Saskatchewan Traders"issa ja WHL-liigan Portland Winter Hawksissa. Hänet varattiin vuoden 1980 NHL:n varaustilaisuudessa toisena, ja hän siirtyi heti seuraavaksi kaudeksi Winnipeg Jetsin kokoonpanoon.


title: Dave Babych

text: Babych pelasi Winnipegissä viisi kautta, joista kausi oli hänen parhaansa tehollisesti ja hän pelasi ssa. Kaudella hänet myytiin Hartford Whalersiin vaihdossa Ray Neufeldiin. Kuudella Hartfordissa pelatulla kaudella Babych ei yltänyt samoihin tehoihin kuin Winnipegissä. Kaudella hän pystyi pelaamaan loukkaantumisen takia vain kuusi ottelua.


title: Dave Babych

text: San Jose Sharks sai osan Minnesota North Starsin pelaajista liityttyään NHL:ään vuonna 1991, ja Minnesota sai korvaukseksi varata pelaajia muista joukkueista. Minnesota varasi Babychin Hartfordista ja myi saman tien hänet edelleen Vancouver Canucksiin. Babych pelasi Vancouverissa seitsemän kautta, joissa parhaimmillaan pelasi Stanley Cup -finaaleissa . Kauden puolessa välissä Babych myytiin Philadelphia Flyersiin, jossa loukkaantumiset rajoittivat pelaamista. hänet myytiin juuri ennen pelaajakauppojen takarajaa jälleen Los Angeles Kingsiin vaihdossa Steve Duchesneen.


title: Dave Babych

text: Babych pelasi Los Angelesissa vain kahdeksan ottelua. Seuraavalla kaudella hän kävi Sveitsissä HC Ambrì-Piottassa kolme ottelua ennen kuin ilmoitti lopettavansa uransa.


title: Rakastuin mä luuseriin

text: Rakastuin mä luuseriin on vuonna 2004 kuvattu lukiomaailmaan sijoittuva suomalainen nuorten draamasarja, jonka päähenkilöitä ovat Iina (Sara Melleri) ja Hemmo (Lasse Poser). Sarja esitettiin Yle TV2:lla vuosina 2005–2006. Sarjan on ohjannut JP Siili.


title: Rakastuin mä luuseriin

text: Iina on koulunsa kauneimpia, rikkaimpia ja suosituimpia tyttöjä eli kuuluu lukion ”yläluokkaan”. Hemmo puolestaan on ”luuseri”, erittäin hyvin koulussa menestyvä ja huoliteltua kieltä puhuva nörtti, joka kuuluu ”alaluokkaan”. Hemmo opettaa Iinalle ruotsia tämän heikon menestyksen vuoksi. Iina rakastuu Helenan (Helena Rängman) entiseen poikaystävään, parhaillaan asepalvelusta suorittavaan Makeen (Panu Mikkola), joka alkaa vähitellen heilua vanhan ja uuden suhteensa välillä. Samaan aikaan Iina alkaa kiinnostua Hemmosta, ja kun Make saa tämän selville, hän suuttuu Hemmolle.


title: Rakastuin mä luuseriin

text: Sarjan tunnuskappale on Nylon Beatin ”Rakastuin mä looseriin”.


title: Puk

text: Puk on suomalainen indie pop -yhtye, jonka soitossa voi kuulla kaikuja suomirockista, britti-indiestä ja jopa goottipopista.


title: Puk

text: Yhtye on vuosien saatossa kerännyt kriitikoilta parhaimmillaan ylistäviä arvosanoja, mutta se on pysynyt jokseenkin sivussa valtavirran suosiosta ja saavuttanut vain vähän kaupallista menestystä tai radiosoittoa. Pukin tunnetuin kappale on ensisingle "Yhtenä aamuna", joka soi runsaasti silloisessa Radiomafiassa (nyk. YleX). Sittemmin pienempää huomiota ovat saaneet mm. Anna Politkovskajan murhasta kertova "7. lokakuuta" ("Koordinaatit", 2009) ja "Murhalaulujen" (2016) kappale "Mitä on ihminen".


title: Puk

text: Useissa yhtyeen lyriikoissa on yhteiskunnallinen, älyllinen tai runollinen pohjavire.


title: Puk

text: Yhtyeen primus motor ja uusimmilla levyillä sooloprojektin omaista roolia kantava Jussi Ojajärvi on varsinaiselta ammatiltaan kirjallisuudentutkija. Kitaristi Kari (levyjen crediteissä "Johnny") Lounelan ambient/instrumentaaliprojekti LO18 julkaisi ensialbuminsa "Maa" vuonna 2018.


title: Antti Kurvinen

text: Antti Ilmari Vilhelm Kurvinen (s. 14. heinäkuuta 1986 Ylihärmä) on suomalainen keskustalainen poliitikko. Hänet valittiin eduskuntaan Vaasan vaalipiiristä vuoden 2015 eduskuntavaaleissa. Vuodesta 2009 Kurvinen on ollut myös Kauhavan kaupunginvaltuuston jäsen.


title: Antti Kurvinen

text: Kurvinen valmistui ylioppilaaksi Härmän lukiosta vuonna 2005 ja oikeustieteen maisteriksi Lapin yliopistosta vuonna 2013. Ennen valintaansa eduskuntaan hän työskenteli lakimiehenä asianajotoimistossa vuodesta 2013.


title: Antti Kurvinen

text: Kurvinen oli Suomen Keskustanuorten puheenjohtaja vuosina 2009–2013. Hänet valittiin tehtävään lokakuussa 2009, jolloin hän voitti vastaehdokkaansa Jouni Pitkäsen äänin 128–105. Vuonna 2009 hän toimi Keskustan Opiskelijaliiton puheenjohtajana.


title: Antti Kurvinen

text:
Vuoden 2004 kunnallisvaaleissa Kurvinen jäi ensimmäiselle varasijalle. Vuonna 2006 Kurvinen nousi varasijalta Ylihärmän kunnanvaltuustoon.
Vuoden 2008 kunnallisvaaleissa Kurvinen valittiin ensimmäisen kerran Kauhavan kaupunginvaltuustoon. Vuoden 2012 kunnallisvaaleissa hänet valittiin jatkokaudelle kuntansa ääniharavana. Hän on kaupunginvaltuuston ensimmäinen varapuheenjohtaja. Kurvinen on myös Etelä-Pohjanmaan liiton maakuntahallituksen jäsen kaudella 2013–2016.


title: Antti Kurvinen

text: Kurvinen oli ehdolla vuoden 2011 eduskuntavaaleissa Vaasan vaalipiiristä, muttei tullut valituksi 3 588 äänellä. Hänet valittiin eduskuntaan vuoden 2015 vaaleissa 5 838 äänellä.


title: Gmunden

text: Gmunden on Ylä-Itävallassa Traunsee-järven rannalla sijaitseva kaupunki, joka tunnetaan myös terveys- ja lomakohteena. Se on myös Salzkammergutin alueen tärkeä suolantuotantopaikka.


title: Gmunden

text: Gmunden sijaitsee Traunsee-järven rannalla, korkeiden vuorten, kuten Traunstein (1 660 m) ja Erlakogelin (1 570 m), ympäröimänä.


title: Gmunden

text: Gmundenissa on lukuisia kiinnostavia ja tutustumisen arvoisia paikkoja, kuten Schloss Ort -linna ja keramiikkatehdas, joka valmistaa Gmunden Keramik -nimellä erilaisia astioita.


title: Gmunden

text: Gmundenissa toimii lyhyt julkisen liikenteen raitiolinja, joka yhdistää rautatieaseman kaupungin keskustaan. Linjalle on suunniteltu myös lyhyttä jatkoa.


title: Gmunden

text: Gmundenissa on neljä päiväkotia, neljä peruskoulua ja kolme lukiota.


title: Kulttuuriklubi Siperia

text: Kulttuuriklubi Siperia on jyväskyläläinen luovan toiminnan tila, jossa 13–29-vuotiaat saavat harrastaa taidetta ja kulttuuria omaehtoisesti. Toiminta sai alkunsa vuonna 2000 Jyväskylän taidemuseon Elämäpeli –nuoriso-ohjelman yhteydessä. Nuorten osaamista esitelleen Lokasuoja –näyttelyn jälkeen perustettiin Kulttuuriyhdistys Väristys ry. Nuorten talkootyöllä ja Jyväskylän kaupungin nuorisotyön avustamana syntyi keskustan laitamalle Sepänkeskukseen Kulttuuriklubi Siperia.


title: Kulttuuriklubi Siperia

text: Kulttuuriklubin tiloissa toimii mm. "Nuorten Taidetyöpaja" ja nuorten rock-kuoro "RockAll".


title: Kulttuuriklubi Siperia

text: Kulttuuriklubi Siperian toiminta siirtyi Sepänkeskuksen sisäilmaongelmien vuoksi alkuvuodesta 2010 Tourulaan Yleisradion entisiin toimitiloihin osoitteeseen Matarakatu 6, 40100 Jyväskylä.


title: Kulttuuriklubi Siperia

text: RockAll on nuorten perustama ja toteuttama jyväskyläläinen kuoro. Kuoron pääasiallisina toimijoina ovat Jyväskylän kaupungin nuorisopalvelut ja Kulttuuriklubi Siperia. Kuoron toimintatapa on tehdä tutuista rockkappaleista kuoroversioita. Jäsenet ovat iältään viidestätoista- kahteenkymmeneenviiteen vuotiaita. Kuoronjohtajana toimii rumpali ja nuorisonohjaaja Seppo Pohjolainen ja säestyksestä vastaa muusikko Mikko Pellinen.